
Mosonmagyaróvár város Önkormányzata
Képviselő-testülete

12/2010. Kt.

J e g y z ő k ö n y v 

Készült Mosonmagyaróváron, 2010. december 16-án 8 órakor a képviselő-testület ülésén a városháza I. emeleti nagytanácstermében.

Jelen vannak: Dr. Nagy István polgármester elnökletével, Keszeiné Siklósi Zsuzsanna, 

Kránitz Péter, dr. Pető Péter, dr. Iváncsics János, dr. Baloghné Staár Katalin, Nyitrai József, Muráncsik László, dr. Árvay István, Kránitz László, Faddi Horváth Pál, dr. Kovács Tamás, Hushegyi Róbert, Szabó Miklós, Kopetti Tamás Márton képviselők

Meghívottak:
Dr. Printz János önkormányzati könyvvizsgáló

Dr. Vermes Tamás Karolina Kórház főigazgató-főorvos

Nagy Lajos Rekultiv Kft. ügyvezető igazgató
Sallai Péter városi tűzoltóparancsnok

Csiszár Péter Flesch Károly Kulturális Központ Kft. ügyvezető igazgatója

Bella Sándor MOVINNOV Kft. ügyvezető igazgatója

Kosár Tibor Városüzemeltető és Fenntartó Kft. ügyvezető igazgatója

Sallai László Szociális Foglalkoztató Kft. ügyvezető igazgatója

Leitner László AQUA Szolgáltató Kft. ügyvezető igazgatója

Dr. Kocsis Sándor Városvédő Egyesület elnöke

Vitéz Gábor bizottsági tag

Fehérné Bodó Mariann pályázó

Világi László kisebbségi képviselő

Érdeklődők: 8 fő

Polgármesteri Hivatal részéről:

Dr. Németh Andrea jegyző

Hunyaddobrai Éva osztályvezető

Molnár Krisztián osztályvezető

Kerekes Tibor osztályvezető

Zalán Zsolt osztályvezető

Tomasits Zsuzsanna adóügyi csoportvezető

Világhyné Bozi Katalin gyámhivatal vezető

Dr. Pozsgainé Holczhammer Klára irodavezető

Kitley Tibor városi főépítész

Pollhammer Jenő önkormányzati főtanácsadó

Dr. Nagy István polgármester: köszönti a képviselő-testületi ülésen megjelenteket, az ülést 

megnyitja. Megállapítja, hogy az ülés határozatképes, mivel 14 képviselő jelen van.

Javasolja a meghívóban jelzett napirend elfogadását. Két sürgősségi indítvány érkezett, az egyik a Levél támogatására, a másik Kopetti Tamás képviselőtől a 2011. évi költségvetésről szóló törvényjavaslat tárgyában állásfoglalás tárgyában.  

Aki egyetért a Levéltár támogatásával kapcsolatos sürgősségi indítvány napirendre vételével, szavazzon. (14 igen)

Aki egyetért Kopetti Tamás képviselő állásfoglalásának napirendre vételével, szavazzon. (5 igen, 8 nem, 1 tartózkodás)

Szabó Miklós képviselő: javasolja, hogy a meghívóban 19. napirendként szereplő bizottsági 

tag választását a képviselő-testület tárgyalja zárt ülésen, mert a döntés előtt szeretné megosztani információit a képviselő-testülettel.

Dr. Németh Andrea jegyző: nem olyan személyi jellegű kérdésről van szó, mint egy 

intézményvezetői kinevezés esetén. A szociális és egészségügyi bizottság tagja lemondott tisztségéről, helyére új tagot kell a képviselő-testületnek választani. A bizottság megválasztott tagjának esküt kell tenni a képviselő-testület előtt, mert amíg nem tesz esküt, nem vehet részt a bizottság munkájában. Ezt a napirendet nem lehet zárt ülésen tárgyalni. Azt javasolja, ha a jelölt személyével kapcsolatos kérdés, probléma merül fel, a szünetben egyeztessenek polgármester úrral.

Dr. Nagy István polgármester: a bizottsági tagok közfeladatot látnak el, megválasztásuk 

esetén a képviselő-testület előtt tesznek esküt. 

Szavazásra bocsátja a napirendet. Aki elfogadja, szavazzon. 

A Képviselő-testület 14 igen (egyhangú) szavazattal az alábbi napirendet hagyta jóvá:

1. a.) Beszámoló az Önkormányzat III. negyedéves gazdálkodásáról 
b.) A 2010. évi költségvetési rendelet módosítása
c.) Pótelőirányzatokról tájékoztató
d.) Alapítvány támogatása
e.) Kórház kölcsön futamidejének meghosszabbítása


2. Az Önkormányzat 2011. évi költségvetésének koncepciója

3. Helyi adókról szóló rendelet módosítása 

4. 2011. évi szemétszállítás szolgáltatási díjának megállapítása


5. a.) AQUA Szolgáltató Kft. 2011. évi üzleti terve 
b.) AQUA Kft. pénzeszköz átadása 
c.) Kölcsönnyújtás az AQUA Kft-nek
d.) Költségvetési rendelet módosítása
e.) AQUA Kft.  üzemeltetési területének bővítése
f.) A víz- és csatornaszolgáltatási díjak megállapításáról szóló rendelet módosítása
g.) A víz- és csatornadíjaknak az önkormányzati tulajdonú lakások és a nem lakás céljára 
     szolgáló helyiségek bérlőre való áthárításáról szóló rendelet módosítása


6. Városüzemeltető és Fenntartó Kft. 2011. évi üzleti terve


7. MOVINNOV Kft. 2011. évi üzleti terve


8. Szociális Foglalkoztató Kht. 2011. évi üzleti terve


9. Flesch Károly Non-Profit Kft. 2011. évi üzleti terve

10. Mosonmagyaróvár helyi fenntartó fejlődés stratégiájának tervezete

11. Településrendezési eszközök módosítása
a.) Mosonmagyaróvár építési és városrendezési szabályzatának megállapításáról szóló rendelet módosítása
b.) Településrendezési tervek módosításának új rendszere

12. Mosonudvar leválásával kapcsolatos aktuális feladatok 
a.) területátadás, vagyonmegosztás
b.) közoktatási megállapodás
c.) bölcsődei szolgáltatások igénybevételére megállapodás
d.) a háziorvosi és a védőnői körzetek megállapításáról szóló önkormányzati rendeletek 
     módosítása
e.) Mosonudvar egészségügyi alapellátási feladatainak ellátása
f.) Védőnői szolgálat feladatellátási megállapodás-tervezete


13. 14. sz. háziorvosi körzet betöltésére beérkezett pályázatok elbírálása

14. A Képviselő-testület 2011. évi munkatervének jóváhagyása

15. Éltes Mátyás Intézményfenntartó Társulás megszüntetése

16. Győr-Moson-Sopron Megyei Szakképzés-szervezési Társulás Társulási Tanács tagjának visszahívása, új tag választása


17. a.) Polgármester Polgármesteri Hivatal Szervezeti és Működési Szabályzatának módosítása
b.) Polgármesteri Hivatal létszámfejlesztése


18. Aljegyzői állásra kiírt pályázat elbírálása

19. Szociális és Egészségügyi Bizottság tagjának lemondása, bizottsági tag választása


20. Jelentés a lejárt határidejű határozatok végrehajtásáról. Tájékoztató átruházott hatáskörben hozott bizottsági döntésekről

21. Levéltár támogatása


22. Fellebbezés elbírálása


1. napirendi pont
Beszámoló az Önkormányzat III. negyedéves gazdálkodásáról
Dr. Pető Péter képviselő: a gazdasági bizottság a beszámolót egyhangúlag vitára alkalmasnak 

találta.
Dr. Kovács Tamás képviselő: a pénzügyi bizottság 4 igen szavazattal, 1 tartózkodással 

támogatta a beszámoló elfogadását.

Faddi Horváth Pál képviselő: a mosoni bizottság egyhangúlag elfogadásra javasolja a 
beszámolót.
Szabó Miklós képviselő: az igazgatási és ügyrendi bizottság egyhangúlag elfogadásra 
javasolja a beszámolót.

Dr. Baloghné Staár Katalin képviselő: az oktatási, kulturális és sportbizottság egyhangúlag 
vitára alkalmasnak tartotta a beszámolót.

Kránitz László képviselő: a FIDESZ-KDNP frakció megtárgyalta az Önkormányzat ¾ éves 
gazdálkodásáról szóló beszámolót. A beszámolóban a bevételek és kiadások alakulása vonatkozásában mindig a két legnagyobb tétel, ami érdekes. A bevételek oldalán a helyi adók teljesülése fontos. A tavalyi év hasonló időszakában elmondták, a helyi gazdaság teljesítőképességének a visszaesése helyi adók vonatkozásában fog jelentkezni. Jelentősebb helyi adó az iparűzési adó tekintetében mutatkozik a legnagyobb bevétel kiesés, a teljesítés 58,32 %-os, ami az előző évben 80 %-os volt. A kiesések ellensúlyozása 2011-212-től várható a helyi ipar fejlődésének köszönhetően. Az egyéb adónem kiesésekben a bevételi szintek a vártnak megfelelően, illetve annál magasabb szinten alakultak. Itt megemlíti a az idegenforgalmi adót, ahol a tervezett bevételek 22 %-kal nagyobbak a 2010. egész évre tervezett összegénél. A bevételei oldalt ki lehetne egészíteni az ingatlanértékesítésekkel, ami az előző évi adatokhoz képest egyértelműen javuló tendenciát mutat. A növekedéshez jelentősen hozzájárult, hogy a Mowinparkban két nagyobb cég is jelentős területet vásárolt. 
Az önkormányzati költségvetési egyensúly fenntartása az előző időszakhoz hasonlóan továbbra is a hitelek igénybevételével tartható fenn. A folyószámla hitelkeret esetében az igénybevételi szint magasabb volt, köszönhetően az elmaradt iparűzési adóbevételnek, illetve annak, hogy a nagyprojektek, mint a mosoni belváros rehabilitáció, vagy a Futura előfinanszírozása szükségessé tette ezt. 
Érdekes a kiadások alakulása, itt a teljesítés 52 %-os. Jelentős elmaradás a tervezett EU-s projektekhez kapcsolódó fejlesztési kiadások területén mutatható ki. Az Önkormányzat a működési kiadások tekintetében továbbra is takarékos gazdálkodást folytat. Az előző évi adatokkal összehasonlítva a személyi jellegű kiadások 120 millió, a járulékok 142 millió forinttal csökkentek. A dologi kiadások területén kisebb mértékű, 140 millió forintos csökkenés van, ami részben a kistérségi átszervezéssel magyarázható.

Összességében a kiadásokról elmondható, hogy jelentős alulteljesítés mutatkozik, köszönhetően annak, hogy a fejlesztési források rendkívül lassú ütemben érkeznek. Az egyéb feladatok tekintetében rendkívül részletes a beszámoló, mindenki megtalálja benne az őt érintő szakterületnek a dolgait.

A beszámoló hűen tükrözik a III. negyedéves állapotát az Önkormányzatnak. Kéri a beszámoló elfogadását.

A Képviselő-testület 13 igen szavazattal, 1 tartózkodással az alábbi határozatot hozta:
221/2010.(XII.16.) Kt. 




h a t á r o z a t

A Képviselő-testület az Önkormányzat III. negyedéves gazdálkodásáról szóló beszámolót elfogadta.

Az Önkormányzat  2010. évi költségvetéséről szóló rendelet módosítása

Dr. Kovács Tamás képviselő: a pénzügyi bizottság egyhangúlag támogatja a költségvetési 

rendelet módosítását.

A Képviselő-testület 14 igen (egyhangú) szavazattal az alábbi rendeletet alkotta:

30/2010. (XII. 17.)




 önkormányzati rendelet

Mosonmagyaróvár város Önkormányzata Képviselő-testülete az Önkormányzat 2010. évi költségvetéséről szóló 2/2010.(II.26.) önkormányzati rendelet módosításáról szóló rendeletét megalkotta.
Pótelőirányzatokról tájékoztató

Dr. Kovács Tamás képviselő: a pénzügyi bizottság egyhangúlag támogatja a tájékoztató 
Elfogadását.
A Képviselő-testület 14 igen (egyhangú) szavazattal az alábbi határozatot hozta:

222/2010.(XII.16.) Kt. 




h a t á r o z a t

A Képviselő-testület a 2010. X. 12. – 2010. XI. 24. közötti időszak pótelőirányzatairól szóló tájékoztatót elfogadta.

Alapítvány támogatása


Jelenlévő képviselők száma: 15 

Dr. Nagy István polgármester: a Képviselő-testület 88/2010.(V.27.) Kt. számú határozatában 
100.000,- Ft támogatást nyújtott Faddi Horváth Pál képviselői kerete terhére a Győr-Moson-Sopron Megyei Mentésügyi Alapítvány részéré, a mosonmagyaróvári mentőállomás életmentő berendezés beszerzésére. A támogatásra jogosult alapítványt az Országos Mentőszolgálat győri állomása időközben megszüntette. A támogatás cél szerinti felhasználása érdekében ezért szükséges a támogatásra jogosult alapítvány módosítása a mosonmagyaróvári mentőállomás által létrehozott "Szent Kristóf" Mosonmagyaróvár és Kistérsége Közhasznú Mentőalapítványra, amelyhez a Képviselő-testület szíves hozzájárulását kérjük. Ezzel a kiegészítéssel javasolja a határozati javaslat elfogadását.
A Képviselő-testület 15 igen (egyhangú) szavazattal az alábbi határozatot hozta:
223/2010.(XII.16.) Kt. 




h a t á r o z a t

1. Mosonmagyaróvár város Képviselő-testülete támogatást nyújt a 2010. évi költségvetésében meghatározott Egészségügyi szakfeladat keret terhére az Együtt az Egészségünkért Alapítvány részére 75.000,- Ft összegben.


2. A Képviselő-testület a 88/2010.(V.27.) Kt. számú határozatával a Győr-Moson-Sopron Megyei Mentésügyi Alapítvány részére nyújtott 100.000,- Ft támogatást – az alapítvány megszűnése miatt – a "Szent Kristóf" Mosonmagyaróvár és Kistérsége Közhasznú Mentőalapítványa részére biztosítja. 


Felelős: Dr. Nagy István polgármester


Határidő: azonnal 

Kórház kölcsön futamidejének meghosszabbítása

Dr. Pető Péter képviselő: a gazdasági bizottság megtárgyalta a kórháznak nyújtott kölcsön 

futamidejének meghosszabbításáról szóló előterjesztést. A bizottság egyhangúlag támogatja a kölcsön visszafizetési határidejének meghosszabbítását, mert a kórháznak a kölcsönre szüksége van.
Dr. Kovács Tamás képviselő: a pénzügyi bizottság egyhangúlag javasolja a képviselő-

testületnek a kölcsön visszafizetési határidejének meghosszabbítását.

Kránitz Péter képviselő: a szociális és egészségügyi bizottság is egyhangúlag támogatja a 

kölcsön visszafizetési határidejének meghosszabbítását.

Faddi Horváth Pál képviselő: a mosoni bizottság is egyhangúlag támogatja a kölcsön 

visszafizetési határidejének meghosszabbítását.

Szabó Miklós képviselő: amikor az előző képviselő-testület a kölcsönt adta a kórháznak, 
tudták, hogy a visszafizetése 2010. év végéig nem fog realizálódni. A kórház megtette azokat az intézkedéseket, amelyek a likviditási helyzet javításához fontosak. Támogatja a kölcsön futamidejének meghosszabbítását azért is, mert ha a kórház államosítására sor kerülne, akkor a kölcsön is legyen benne a rendezendő ügyek között. A kórház működéséhez szükség van erre a kölcsönre, bár a városnak is jól jönne 150 millió forint. 
Dr. Nagy István polgármester: a kölcsön elengedésével a kórház póttámogatásoktól esett 

volna el, mert sok póttámogatás az adósság mértékétől függ. Ezt nem akarták. Ezért is javasolják a kölcsön visszafizetési határidejének meghosszabbítását és nem elengedését.

A Képviselő-testület 15 igen (egyhangú) szavazattal az alábbi határozatot hozta:

224/2010.(XII.16.) Kt. 




h a t á r o z a t
Mosonmagyaróvár Város Önkormányzatának Képviselő-testülete a Karolina Kórház-Rendelőintézet számára a 156/2008.(VI.26.) Kt. határozattal biztosított kamatmentes kölcsön visszafizetési határidejét 2011. december 31-re módosítja.  A Képviselő-testület felhatalmazza a Polgármestert, illetve a Karolina Kórház Igazgatóját, hogy a megkötött kölcsönszerződést módosítsák. 

Felelősök: 
Dr. Nagy István polgármester

Határidő: 
2010. december 31.

2. napirendi pont

Az Önkormányzat 2011. évi költségvetésének koncepciója

Dr. Kovács Tamás képviselő: a pénzügyi bizottság megtárgyalta a 2011. évi koncepciót és azt 
3 igen szavazattal, 2 tartózkodással elfogadásra javasolja.
Dr. Pető Péter képviselő: a gazdasági bizottság egyhangúlag vitára alkalmasnak tartotta a 
koncepciót.
Szabó Miklós képviselő: az igazgatási és ügyrendi bizottság 2 igen szavazattal, 1 
tartózkodással támogatta a koncepciót.
Kránitz Péter képviselő: az egészségügyi és szociális bizottság vitára alkalmasnak találta a 
koncepciót.
Dr. Baloghné Staár Katalin képviselő: az oktatási, kulturális és sportbizottság egyhangúlag 
vitára alkalmasnak találta a koncepciót.
Faddi Horváth Pál képviselő: a mosoni bizottság egyhangúlag támogatta a koncepciót.
Kopetti Tamás képviselő: sürgősségi indítványa a jövő évi költségvetéssel kapcsolatos lett 

volna, de sajnos nem került napirendre. A koncepció is tartalmazza, hogy az állami költségvetésből az infláció mértéke nem lesz beszámolva, ami 3,5 % a KSH adatai szerint. Ezáltal a város kb. 50 millió forinttól elesik. Ezért is kellett volna sürgősségi indítványát megtárgyalni és felterjesztési jogot gyakorolni.
Dr. Pető Péter képviselő: a FIDESZ-KDNP frakció megtárgyalta és elfogadásra javasolja a 
2011. évi költségvetési koncepciót. A költségvetési koncepció reálisan tartalmazza az önkormányzat várható bevételeit, ehhez tervezi a kiadásokat. Az elmúlt időszak pozitív folyamatait a költséghatékonyság és költségcsökkentés érdekében továbbfolytatják. A folyamatban lévő beruházásokat tovább kívánják vinni, illetve amit lehet be kívánnak fejezni. Semmilyen olyan bevételt nem terveznek túl, ami esetleg nem várható, maximálisan a realitás határain belül van. 
A költségvetési koncepció a költségvetési tervezésnek az első lépcsője. Azt gondolja, hogy olyan költségvetési koncepció készült, amely alapján első, vagy második olvasatban elkészülhet a város 2011. évi költségvetése.
Szabó Miklós képviselő: a költségvetési koncepció a várható értéket hozza, hiszen csodák 
nincsenek. A realitásokhoz kell igazítani a város lehetőségeit. Az tisztán és világosan kimondható, hogy új korszak Mosonmagyaróváron nem kezdődik 2011-ben. A koncepció 1-9. oldala politikai kinyilatkoztatás, a kormányzati intézkedésekről tájékoztat. A második oldalon azt írják, hogy a foglalkoztatottság bővülése teljes egészében a versenyszférában valósuljon meg, ez a kormányzati szándék. Az anyag további részében utal arra, hogy a kiterjesztése az alacsonyabb szintű közigazgatási szintek felé is történjen meg. A kommunikációban is erről hallanak, ami dícsérendő és üdvözlendő dolog, viszont Mosonmagyaróvár városánál azt látják, hogy az új önkormányzati ciklusban 5 fő növekedés áll be a hivatal létszámában, tanácsadó, projektiroda, illetve adócsoport létszámnövekedése, amiről a későbbiekben tárgyal a képviselő-testület. 
Az anyag foglalkozik a személyi jövedelemadó helyben maradó részének kiesésével, ami mintegy 60 millió forintos csökkenést okoz a városnak. Ez azt jelenti, hogy nem növekedés, hanem abszolút csökkenés várható a 2011-es évre, így Mosonmagyaróvárnak nyilván saját magának kell megfelelő intézkedéseket hozni. Teljes mértékben támogatja, hogy a kórház faktoringját váltsák ki, hiszen ezzel 8-10 milliós megtakarítást érhetnek el.
A közösségi közlekedés támogatásával kapcsolatban korábban egy napirend előtti felszólalásban azzal a váddal illették, - ami alaptalan és realitása nem volt, - hogy bármiféle egyezségre, peren kívüli egyezségre törekszik a Volánnal. Az előterjesztésből egyértelműen kiderül, hogy 30-50 ezer km-es teljesítménycsökkenés mellett jelentősebb mértékű önkormányzati támogatásra van szükség a közösségi közlekedés vonatkozásában, mintegy 89 millió forintra. Alapvetően az látható, hogy kár volt nekiugrani és sikerült a helyzetüket elrontani. 
A dologi, szakmai beszerzések ügyében az előterjesztés azt tartalmazza, hogy „pályázati póthitelek igénybevételével valósítható meg”. Az önkormányzatnál lesz egy pályázati alap, aminek az igénybevételével biztosítható lesz a beszerzés? 

Egyetért a polgármesteri és alpolgármesteri keretek fenntartásával. A képviselői keretekről nem szól az előterjesztés. Kérdezi, hogy változatlan marad-e? A körzetben megválasztott és a listáról bejutott képviselők jogállása ugyanaz, nyilván a területi fejlesztésre szánt 2 millió forintos keret az csak a területi képviselőknek lesz. Ez érthető, viszont a többi képviselőt is megkeresik civil szervezetek, egyesületek, stb. Az 1 millió forintos keretösszeget a nem területről megválasztott képviselők számára is biztosítani kellene, az esélyegyenlőség elve ezt indokolná. 
Alapvetően az látszik az anyagból, hogy továbbra is takarékos és szigorú, fiskális gazdálkodásra van szükség. Sajnálatos, hogy a közszférában béremelésre jelen pillanatban nincs mód és lehetőség. Ezt tudomásul kell venni. Jelen pillanatban olyan a helyzet, hogy örülni kell, ha az állások megmaradnak. 
Továbbra is az látható, hogy javulásra nem lehet számítani a 2011-es évben.

Dr. Árvay István képviselő: egyetért Szabó Miklós képviselővel, hogy nem a 2011-es év lesz 
a javulás éve. Követnék azt az elvet, hogy megpróbálják a felülről érkező nyomásra helyi válaszokat találni. Erről szól a munkájuk 2011-ben, illetve a projekteknek a végigvitele a legnagyobb feladatuk a működőképesség fenntartása mellett. A létszámfejlesztés kizárólag a tervezett adóbevételek elérése érdekében történne. A projektiroda nem igényel létszámfejlesztést.
Szabó Miklós képviselő: az előző testületi ülés anyagában az volt, hogy 4 fővel jön létre a 
projektiroda, 2 fő a hivatalon belül, 2 külső megbízással.

Dr. Nagy István polgármester: a projektiroda személyi fejlesztést nem igényel. Az 
Önkormányzat futó projektjeit szeretnék egy helyen kezelni, hivatalon belüli átcsoportosítással és a projekteken keresztül, a projektekből finanszírozott külső megbízottakkal. A hivatal személyi állományát nem érinti ez a kérdés.
Dr. Árvay István képviselő: idáig is voltak külső megbízásai az Önkormányzatnak a projektek 
lebonyolításával kapcsolatban. Túlnyomórészt ezeket a projekteken belülről finanszírozták, a projektmenedzsment költségei között vannak elszámolva. Szabó Miklós képviselő tudja, hogy Sólyom Tibor továbbra is külső megbízással ellátja azokkal a projektekkel kapcsolatos feladatokat, amit Ő tanácsadóként vitt és beledolgozta magát. Tervük van arra, hogy más projektekkel, amivel Ő nem került kapcsolatba, arra ugyancsak külső megbízással állítanának a projektiroda mellé segítőt. Látni kell, hogy a köztisztviselők a projektekkel kapcsolatban nem mindenre képesek. A főhatóságokkal tartani a kapcsolatot, rendszeresen Budapesten tárgyalni, átlátni az egész folyamatot, mivel a korábbi években ez a projektiroda nem működött,  az első időszakban nem alakulhat így. Fenntartanák ezt az állapotot addig, amíg a projektiroda ezt egészében át nem tudja venni. A 4 fő gyakorlatilag 2 fő átcsoportosítást jelent, továbbá 2 fő olyan típusú megbízását jelenti, hogy az önkormányzat a formális megbízott, de a projekteken belül finanszírozott ember lesz. A 2 ember annak a függvénye, hogy a tervezett adóváltoztatás megvalósul-e, ha igen, akkor annak az adónak a beszedéséhez két ember kell. A fokozott adóellenőrzés más adónemekben még plusz terhet is fog róni az adócsoportra. 
Legfontosabb feladat, hogy a futó nagyprojekteknek a pénzét begyűjtsék. Eddig a kiadások mentek, az előkészítésre rengeteg pénzt költöttek és nagyon lassan jönnek a bevételek. Fel kell gyorsítani a folyamatokat, nagyon szűk határidőkkel, nagy felelősséggel kell dolgozni, ami mind a polgármester vállán van egyszemélyben. 
Dr. Nagy István polgármester: nagyon rövid határidővel kell dolgozni a projekteknél. 
Folyamatos ellenőrzések és adatszolgáltatási kötelezettségek vannak. Elég nehéz volt összeszedni a hivatalon belül, hogy kinél és milyen  illetékességi területeken vannak a pályázatok. Ekkor érlelődött meg bennük a gondolat, hogy ezt szervezni kell, de az önkormányzat anyagi lehetőségei nem teszik lehetővé nagyarányú létszámfejlesztést. Ezért a hivatalon belül átszervezéssel kívánják megoldani a kérdést. A projektirodának külön vezetője nem lesz, a gazdasági területet irányító alpolgármester fogja a felügyelni az iroda tevékenységét, de az operatív hatékonyság érdekében az átszervezést meg kell tenni.
Szabó Miklós képviselő: ismeri a pályázatokkal kapcsolat eljárásokat. Tényként állapította 
meg, hogy van egy kormányzati törekvés, az önkormányzatnál pedig a tendencia más.

Hushegyi Róbert képviselő: a koncepció semmiben sem prognosztizál jobb helyzetet a 2011-
es évben, mint az ezévi.  A III. negyedéves gazdálkodásról szóló beszámoló optimista előrejelzést tartalmaz az iparűzési adó vonatkozásában, a helyi ipar fejlődésének köszönhetően. Semmi konkrétumot nem látott ezzel kapcsolatban. A koncepcióban ugyanakkor megjelenik, hogy a 2011-es évre nem várható különösebb, de 2012-2013-as évre érezhető pozitív változásokat jósol. Jobban örülne egy rövidebb távú pozitívumnak, ugyanis a távlati prognózis neki hitegetésnek tűnik.
Nagyon biztató a 2011-2012-es évben a várható 14 milliárdos pályázati forrás, azonban az önerő biztosítására felvett hitelek elgondolkoztatnak az egyre növekvő hitelállomány vonatkozásában.

Dr. Nagy István polgármester: ha minden egy forintért tízet adnak, az jó üzletnek tűnik. 

Pályázatok nélkül a város nem tud fejlődni. Ha fejlődés nélkül mennek előre, csak a szakadék látszik. 
2011-ben iparűzési adóbevétel növekedés azért nem várható, mert azok az üzemek, amelyek jelenleg épülnek, azoknak a termelése jövőre indul be, s 2012-ben számolhatnak bevétellel.
Dr. Árvay István alpolgármester: fokozottan figyelni kell a helyi gazdaság mozgását. Ezt meg 
is teszik, vannak mutatók, amelyek pozitívak. Nagyobb arányú gazdasági visszaesés ezeket a cégeket is fokozottan érintheti, de azt látják, hogy a városban működő cégek fokozottan exportra termelő cégek. Azok, akik a legnagyobb befizetők, főleg németországi anyavállalatok leánycégei. Az iparűzési adó befizetése mindig egy év csúszással jelentkezik, az előző évi bevallás alapján fizetik az előlegeket, ezért prognosztizálják azt, hogy ezek a felfutások 2011-ben nem, de 2012-től elvileg jelentkezhetnek. Mindenki tudja a híradásokból, hogy ezen kívül 12 új telephely, közte egy komoly nagy gyár épül a Mowinparkban. Jelentős a késztetés a másik ipari park tulajdonosai között, hogy ők is elindítsák ezt a típusú fejlesztést. Ezért gondolják azt, hogy a hosszabb távú prognózis megállhatja a helyét. Az látható, hogy 2011-ben ezek a folyamatok nem fogják segíteni a város költségvetését. Ezért kénytelenek valamilyen forrás után nézni amellett, hogy a még hiányzó forrásokat költségtakarékoskodásból kell előteremteni. Azt gondolja, hogy az előterjesztésben leírtak a jelen tudásuk szerint megállhatják a helyüket. Az országos költségvetés is a gazdaság 3 %-os bővülésére épít. Ők azt mondják, hogy itt a nyugati határszélen az export miatt a 3 %-ot is meghaladhatja. 
A gazdasági élet vezetőivel folytatott beszélgetés valamelyest megnyugtathatja az itteni vállalkozásokat. Azt gondolja, ha azt a 13 milliárd körüli összeget elkölthetik itt a környéken – igaz nagyon sokba fog ez kerülni, mert hitelből kell előteremteni az önrészt – és keresztül tudják vinni azt az elvüket, hogy a helyi vállalkozásokat, akár alvállalkozóként, akár beszállítóként a legmagasabb mértékben vegyék figyelembe a pénz elköltésénél, az ugyancsak meg fog jelenni a helyi gazdaságban. Ez az egyszerű elvük, mint Önkormányzat ennél több ráhatást gyakorolni a helyi gazdaságra nem képesek.

Dr. Pető Péter képviselő: azok a futó városi nagyprojektek, amelyeknek a hiteléről Hushegyi 
Róbert képviselő szólt, az előző testületben konszenzussal kerültek elfogadásra. Minden politikai erő támogatta. Azt gondolja, hogy ezek megalapozott és szükséges projektek. Amikor ezek elindultak, akkor látszott, hogy beruházási hitel igénybevételével lehet megvalósítani. Mindegyik projektnek magas az állami támogatási aránya és oly mértékben javíthatják az életminőséget Mosonmagyaróváron, amiről nem szabad lemondani, példaként említi a mosoni belváros rehabilitációját, a Futura beruházást, a korábban megvalósult Mowinparkot,  a szennyvízberuházást, amely szükséges és indokolt. A várost bírósági ítélet kötelezi arra, hogy megszüntesse a Mosoni-Duna szennyezését. Mind olyan szükséges és indokolt projektek, amelyeknek van finanszírozási igényük. Ezeket a városnak mindenképpen fel kell vállalnia ahhoz, hogy továbbra is élhető és fejlődő város legyen Mosonmagyaróvár. A koncepcióban új nagyprojekt tervezését nem látta. A folyamatban lévő projektek megvalósulását minden politikai erő egyhangúlag támogatott.

Dr. Nagy István polgármester: elmondható, hogy megalapozott, megfontolt fejlesztések és 

szigorú pénzügypolitika jellemzi a 2011. évi koncepciót. 

A Képviselő-testület 12 igen szavazattal, 3 tartózkodással az alábbi határozatot hozta:

h a t á r o z a t

A Képviselő-testület az Önkormányzat 2011. évi költségvetésének koncepcióját elfogadta.

3. napirendi pont

Helyi adókról szóló rendelet-tervezet

Dr. Pető Péter képviselő: a gazdasági bizottság egyhangúlag támogatta a rendeletmódosítást.

Dr. Kovács Tamás képviselő: a pénzügyi bizottság 3 igen szavazattal, 2 tartózkodással 

támogatta az adórendelet módosítását.

A telekadó bevezetésével kapcsolatban kétségei vannak. Közel 1200 azoknak a száma, akik az elkövetkező időszakban 160 millió forint értékű telekadót fognak várhatóan befizetni az Önkormányzat számlájára. A tavalyi, az idei és a következő év sem lesz elsősorban Mosonmagyaróváron az ingatlanfejlesztő cégek felfutási lehetősége. 2010-ben alig történt beruházás Mosonmagyaróváron. A város tele van szellemlakásokkal. Kérdezi, hogy ez 2011-re hogyan fog változni? Nem tartja jogosnak a telekadót, mert az ingatlanfejlesztő cégek árbevétele 2009-ben és 2010-ben is nagymértékben visszaesett, tehát 2011-ben nem valószínű az árbevételük növekedése. Látható, hogy jövő évre kisebb mértékű iparűzési adót terveznek, mint 2010-ben. 
A tervezett telekadó jelentős részét magánszemélyek, magántulajdonosok fogják befizetni. Azt gondolja, ha valaki telekben tartja a pénzét és számít bizonyos értéknövekedésre, azt nem kellene megadóztatni. A magánszemélyeknél is áll az ingatlanpiac. 
Az Önkormányzat saját cégét is érinti a telekadó. 
A telekadó bevezetését nem tudja támogatni.

Kopetti Tamás képviselő: a kormányzat a helyi adókra vonatkozóan csökkentette az adófajták 
számát. Ezzel a kormányzati szándékkal ellentétes az Önkormányzat tervezett intézkedése. Azzal az elvvel egyetért, hogy a telekspekulánsokat adóztassák meg. Az előterjesztéssel azonban nem teljesen ért egyet, mert a telekadó a kisemberekre is vonatkozik, olyanokra, akik esetleg a gyereküknek vettek telket, hogy majd építkeznek rá. Nekik is kell telekadót fizetni. A forradalmi kormány nem ezt ígérte az embereknek. Nem tudja elfogadni a rendelet-tervezetet. 
Meg kellene vizsgálni a sávos rendszer bevezetését, a nagyobb területekkel spekulálók esetében nagyobb mértékű, a kisebb területtel rendelkező ingatlantulajdonosoknak alacsonyabb mértékű adó legyen.
Dr. Árvay István alpolgármester: adót jószívvel ajánlani nem tud senkinek, főleg nem új 
adónemet. Nem tudja, hogy a forradalmi kormány mit ígért. Helyben azt ígérték, hogy működőképesen tartják a várost. A költségvetés végrehajtásáról szóló beszámolókból egyértelműen látszanak azok a törések, amelyek a város költségvetésén kialakultak, ez nagyságrendileg 4-500 millió forint közé tehető. Ebből a kiesésből, ami a működés finanszírozásához szükséges, 150-160 millió forintot óhajt az Önkormányzat telekadóként beszedni, a többit ki kell gazdálkodni költségtakarékosságból. Ha választani lehet, hogy mely adónemekhez nyúljanak hozzá, akkor elég szűk a lehetőség. Az iparűzési adó a maximumon van, az építményadó vonatkozásában már most is a 80 %-át azok a cégek fizetik be, akik az iparűzési adónak az élharcosai. Azt gondolja, hogy rájuk újabb terhet rakni nem szabad. Őket ha kiveszik az építményadó köréből, az olyan minimális mértékű bevételt hozhatott volna a városnak, amiért nem érdemes felbőszíteni a garázstulajdonosok és építménytulajdonosok körét. Ezek után kellő megfontolásból egy új adózói csoport után néztek, olyan adózói csoport után, akinek a vagyontárgya eddig semmilyen módon nem adózott. Akinek ma Mosonmagyaróváron 1000 m²-es telek van a tulajdonában, az 10 millió forintos értéket képvisel, ha bankban tartaná a pénzét akkor kamatadót fizetne, ha egyéb más módon forgatná, akkor más módon adózna. Jelen pillanatban ez az adótárgy semmilyen módon sem az államnak, sem az önkormányzatnak nem adózik, viszont az önkormányzatnak kézzel fogható kiadást generál, a város terjeszkedik, akkora területen fekszik, mint Sopron, oda buszt kell vinni, utat kell építeni, villanyt kell vezetni. A beépítetlen telkek, amelyek a belvárosban vannak, és hosszú évek óta nem szolgálják a gazdasági fejlődést, azt indukálják, hogy a város terjeszkedik. Ez egy olyan vagyonos réteg, akit az adóztatás igazságossága okán jelen pillanatban meg kell, hogy szólítsanak. Elismeri, hogy a kisembert is érinti, akinek egy vagy két telke van.  Azokat fogja leginkább érinteni, akiknek fejlesztési területeik vannak a városban, legyen az ipar-, vagy lakóterület fejlesztési terület és valamilyen módon belefutottak a válságba, így nyakukon maradtak a fejlesztési területek, amin nem áll épület. Összeállították a listát, tudják kiket érint leginkább. Tudják, hogy ezzel nagy harc lesz azokkal, akiknek ez a birtokukban van, de azt gondolja, úgy ahogy ők is, ez a vállalkozói réteg is 2012-től felfutásra számíthat.
1000 m²-es teleknél a telekadó 100 ezer forintos kiadást jelent. Biztos, hogy el fog indítani ebben a gazdasági szférában egy mozgást, ez egyébként ki nem mondott célja is a telekadó bevezetésének. Aki úgy gondolja, hogy 4 éven belül nem akarja beépíteni a területét, gondolkodjon el azon, hogy továbbiakban is megtartja-e az ingatlant, vagy nem. Ha azt mondja, hogy igen, akkor amögött komoly gazdasági megfontolás van. A 100 ezer forintos adó egy 10 millió forint értékű teleknél benne van az alkusávban. Amikor a felek leülnek alkudni, 100 ezer forint föl vagy le, bőven belefér. Megteheti azt a tulajdonos, hogy akár ezt figyelembe véve alakítja ki az árait és adja tovább az ingatlanát. 

Adót nehéz elfogadni, mégis azt mondja, hogy nagy szüksége a városnak erre. Bíznak abban, hogy elindulnak azok a folyamatok, amire számítanak. 2012-ben helyi adó vonatkozásában a kormány szándékai szerint is vissza kell térni, de a 2011. évi költségvetés megalapozásához felelősen azt tudják mondani, hogy erre a bevételre szüksége van a városnak.

Szabó Miklós képviselő: a cél szentesíti az eszközt. Alpolgármester úr részletesen ecsetelte, 
hogy az a bevétel kiesés, ami több tényezőből sújtja a 2011. évet, azt valamilyen formában, részben pótolni igyekszik az Önkormányzat. Ennek egyik útja-módja az új adónem kinevetése. Az elv elfogadható és kezelhető, hiszen valamiféle vagyoni típusú adózásra Magyarországon is idővel mindenféleképpen szükség lesz. A FIDESZ-KDNP kormány elsőként törölte el az ingatlanadót. Ez egyfajta ingatlanadó Mosonmagyaróváron, mindegy hogy telekadónak nevezik, vagy bárminek. Nyilvánvalóan cél, hogy a város területének bővülését megakadályozzák, korlátozzák a költségek növekedése miatt. Ennek az előző ciklusban nekifutott az Önkormányzat, de rendkívül sok aggály jelentkezett, a kiskapuk megkeresésétől kezdve a kezelhetőségig. Akkor a testület elvetette. Azt is tudomásul kell venni, hogy ez nemcsak az ingatlanpiacnak a szereplőit sújtja, hanem belekerülhetnek olyanok is, akik valóban nem a tehetősebb réteghez tartoznak. Kérdezi, történt-e számítás arra vonatkozóan, hogy a telekadó milyen módon érinti az önkormányzat cégeit? A tervezet szerint mentesség kérdésében nulla forinttal adóznak azok, akiknek a telkén valamilyen építmény van. Ez azt jelenti-e, hogy nullás adóbevallást kell készíteni, illetve ki kell vetni az adót minden egyes ingatlanra?  Ha igen, ez technikailag és adminisztráció vonatkozásában nagy terhet jelent. Nem lenne célszerűbb azt mondani, hogy mentes az adó alól az az ingatlan, amelyen lakóház van. Az adómértéket mindenképpen meg kell állapítani. Egyszerűbb lenne technikailag, ha azt mondanák, hogy mentesül az adó alól az, aki. 
Ha minden ingatlanra ki kell vetni a telekadót, még a nulla forintot is, ez jelentősen növeli az adminisztrációt és a költségeket is. Kérdése, hogy mi az a felépítmény, ami mentesít az adófizetési kötelezettség alól?

Dr. Kovács Tamás képviselő: továbbra sem hallott kellő indokot arra, hogy a cégeket miért 
kell megadóztatni. Azt gondolja, ha elindul egy értékesítési láz, az odavezet közgazdaságilag, hogy a területek olcsóbbak lesznek. Kinek áll érdekében, hogy elkótyavetyélje az ingatlanát. Ezt nem érti. 
2007-ben az Önkormányzat háromszorosára emelte a garázsadót. 

Jövőre a kormány bevezeti a 16 %-os jövedelemadót, ez azt jelenti, hogy az SZJA bizonyos része még csökkenni fog, kevesebb rész marad az önkormányzatoknál. Előrevetíthetik, hogy nem 100, hanem 200 forint lesz a telekadó. A nagycégek, amelyek most nem gazdálkodnak, azok is nehéz helyzetbe kerülnek a telekadó bevezetésével. 
Dr. Nagy István polgármester: a nagycégeknek kevés üres ingatlana van, azok fejlesztik a 
területeiket. Két lehetőség merült fel, a kisembert adóztatják, a garázsadó mértékét növelik, vagy a gazdasági szféra szereplőit kérik adó fizetésére. Úgy döntöttek, hogy a második verziót választják. Nem akarták teríteni a terheket Mosonmagyaróvár minden lakójára. Azt hiszi, hogy az üres ipari parkot segítheti, illetve ösztönözheti a tulajdonosokat, hogy befektetőket keressenek a területre. A befektetők ha megérkeznek, akkor az ingatlan mentesül az adó alól. Koncepcionális különbség van. Azt választották, hogy azokhoz fordulnak és azoktól próbálnak adót beszedni, akiktől lehet és nem akarták minden lakóra kiterjeszteni.
Hushegyi Róbert képviselő: egyetért az előterjesztéssel és az elvvel is. A telekspekulánsok 
megfékezésére készült a javaslat. A teleknagyság szerinti kategorizálással nem ért egyet. A telekspekuláns nem egy külvárosi, külterületi ingatlanra hajt rá, hanem inkább belvárosi ingatlanra.  
Dr. Árvay István alpolgármester: Szabó Miklós képviselő a mentességek körét említette. 
Valóban ennek a rendeletnek a mentesség körének a meghúzása a legfontosabb eleme, a bevezetésen kívül. Megnéztek több rendeletet, ami kisebb-nagyobb településeken működik. Elég széles a skála az alkalmazás körében. Van olyan rendelet, amiben csak az építményadó mértékét állapítják meg, s van olyan, amelyben részletezik a dolgokat. Itt is részleteznek, s így jönnek elő a problémák, a megoldandó feladatok, hogyan lehet ez alól kibújni. Ez az a szint, ahol megállnak. Lehet kitalálni sok mindent a mentességek okán.

A beépítetlen területek közül kétféle kategóriát céloztak meg. Az egyik a lakóingatlannal beépíthető, a másik a más építménnyel beépíthető telkek. A lakóingatlannal beépíthető telkek mentesülnek az adó fizetése alól, ha annak beépítésére építési engedéllyel, használatba vételi engedéllyel rendelkezik a tulajdonos. A más építmény fogalmát az építési törvény megszabja, de ott is a telek jellegének megfelelő építmény az, ami beépítésnek számít majd. Kitértek arra is, hogy aki dupla telken építkezett, vagy egy ipari üzem, amely több telken építkezett, de csak az egyik helyrajzi számon áll az épülete, az a használatilag egybefogott, több helyrajzi szám után sem fizet adót annak ellenére, hogy egyébként több helyrajzi számot használ egy kerítésen belül. Nem akadták elindítani azt a folyamatot, hogy földhivatalhoz kényszerítsék az embereket telekösszevonási céllal. 

A saját cégek esetében a Movinnov Kft-t kell megemlíteni, hiszen jelentős területei vannak a Mowinparkban. Számításaik szerint 7-8 millió forintos összeggel érinti a kft-t a telekadó. Ez fájdalmas a cégnek, de azt kell mondani az Önkormányzat oldaláról ez a legolcsóbb pénzelvonási forma. Fájóbb lesz a másik ipari park tulajdonosainak a telekadó bevezetése. Részükről lesz a legnagyobb az ellenállás, részükre azt tudják kinyilvánítani, hogy minden erejükkel azon vannak, az országgyűlési képviselő, polgármester úr mindent megtett annak érdekében, hogy pl. az útátadással kapcsolatos problémák elháruljanak, hogy befektetőknek tudják kínálni a területet, ne legyen ennek jogi és egyéb más akadálya. Nem akadályozni szeretnék őket és a telekadó fizetők körében minél tovább megtartani, hanem arra ösztönöznek, hogy minél hamarabb befektetőket keressenek és tudjanak is találni erre a területre. 
Kovács Tamás képviselő eszmefuttatását nem érti. A cégeket félti és az SZJA bevételek csökkenésével hogyan tudja összehozni, ezt nem tudja. A cégek a telekeladásaikat a bevételek között számolják el. Az SZJA-ra nagyon áttételes hatása lehet csak. Emiatt csökkennének a városban a telekárak, ezt nem tartja ördögtől való dolognak, főleg ha azt gondolják, hogy a városnak szüksége van a betelepülő munkaerőre. Aki az ország más részéből jön és ezekkel a telekárakkal, lakásárakkal találkozik, azt igen is elborzasztják ezek a viszonyok. Igenis üdvözítő lenne, ha visszamenne ez a tendencia, erre van is utaló jel. 

Egyetért azzal, hogy azokat kell megcélozni ezzel az adóval is, akik valóban spekulációs céllal ülnek olyan ingatlanokon hosszú időn keresztül, ami a városnak káros. Ezeket teljes erővel benn kell tartani az adózói körben.

Dr. Németh Andrea jegyző: a helyi adózásról szóló 1990. évi C. törvény meghatározza a helyi 
adózás részletes szabályait. Igazából a helyi rendeletben csak az attól való eltérést kell szabályozni. A rendelet tételesen felsorolja a fogalmakat is, hogy mi az építmény, a beépítetlen földrészlet fogalma. Azért nem került a rendeletbe értelmező rendelkezés, mert a törvény szabályozásától nem térhetnek el. 
A telekadó vonatkozásában mindenkinek meg kell tenni a bevallását. Igyekszenek felkészülni elektronikusan is. Akiknek nem áll rendelkezésre internet, azok papír alapon is megkaphatják, de a nullás kivetéseket is meg kell tenni.

Dr. Kovács Tamás képviselő: az SZJA vonatkozásában arra hivatkozott, hogy jövőre csökken 
országosan az adó, mindenhol csökkentik az adókat, erre Mosonmagyaróváron új adót vezetnek be. Továbbra sem nyugtatja meg az a dolog, hogy majd az ipari parkba jönnek betelepülők, de addig a cégek hogyan fizetik meg az új adót. Könnyű az adó kivetni. Nem működik a városban az ingatlanpiac legjobb tudomása szerint sem a magánszemélyeknél, sem a cégeknél. Ezért szkeptikus. Nem akarja a cégeket odajuttatni, hogy munkahely teremtés helyett a cégek ellen csőd-, vagy felszámolási eljárást indítsanak, vagy a magánszemélyeknél azokat az embereket félti, akik esetleg örököltek telket, viszonylag alacsony jövedelmű emberek, azok hogyan fogják kifizetni. Nem tudja mentességre van-e lehetőség. Megfontolásra javasolja.

Dr. Nagy István polgármester: együttműködést ajánl dr. Kovács Tamás képviselőnek. 
Amennyiben meg tudja oldani azt a kérdést, hogy az iparűzési adó csökkenésével keletkező hiány, illetve az intézmények zavartalan működését milyen egyéb lehetőségekkel tudják biztosítani, erre teljesen nyitott. Nem kívánják az új adó kivetését. Ha van olyan megoldás, ami a város számára elfogadható, és a hiányokat pótolja, akkor várják a javaslatot. 

Dr. Kovács Tamás képviselő: 2010-ben az országgyűlési választásokat megnyerte a FIDESZ-
KDNP többség, több pénzt ígértek az önkormányzatoknak. A képviselő-testületi előterjesztésben olvashatták, hogy nem több, hanem kevesebb pénz jut az önkormányzatoknak. Azt gondolja, hogy polgármester úrnak, mint országgyűlési képviselőnek éppen ezért kellene lobbizni, hogy több pénz kerüljön az önkormányzatokhoz.

Dr. Nagy István polgármester: tudja a feladatát, csak nem szeretne politizálni testületi ülésen. 
Ezért nem is támogatta a sürgősségi indítvány napirendre vételét. Nem szeretnék, ha a képviselő-testületnek politikai kérdésekben kellene állást foglalni. Elmondja, hogy amit a választásokkor ígértek, az megvalósul, mert feladatelvonásra került sor az önkormányzatoktól, amikor felállnak a kormányhivatalok, a járási hivatalok működtetése visszaáll. Több pénz kerül egységesen az önkormányzatokhoz, ez megvalósul. Egy tény, hogy olyan költségvetést örököltek, amiből nagyon nehéz az országnak talpon maradni, ráadásul az IMF 3,8 %-os hiánycél tartását írja elő, ami 7-8 % között volt. A jövő évben a 3 % alatt tartása olyan kötelezettséget jelent, ami nem egyszerű és könnyű feladat. 

Szavazásra bocsátja a helyi adókról szóló rendelet-tervezetet.

A Képviselő-testület 12 igen, 1 nem szavazattal, 2 tartózkodással az alábbi rendeletet alkotta:
31/2010.(XII.17.)





önkormányzati rendelet
Mosonmagyaróvár város Önkormányzata Képviselő-testülete a helyi adókról szóló önkormányzati rendeletét megalkotta. 
4. napirendi pont
2011. évi szemétszállítás szolgáltatási díjának megállapítása

Dr. Pető Péter képviselő: a Rekultiv Kft. két díjemelési lehetőséget tárt a város elé. Az egyik

alacsonyabb díjemelést jelentene, amely biztosítja továbbra is a jelenlegi szolgáltatásokat és képzi azokat az alapokat, amelyeket már az előző ciklus alatt is képzett. A másik javaslat egy magasabb emelésre vonatkozik, s emellé többletszolgáltatást tartalmaz.

A Gazdasági Bizottság a jelenlegi szolgáltatások szinten tartása mellett az alacsonyabb mértékű díjemelést támogatja.

Szabó Miklós képviselő: az előterjesztett díjemelési javaslat infláción belüli emelésről szól,

ami kezelhető. 

Javasolja a társaságnak, hogy a szelektív gyűjtőedényekre kerüljön ki olyan telefonszám, amit fel lehet hívni, ha a gyűjtőedény megtelik. Más városokban már látott ilyen megoldást, célszerűnek tartaná itt is a ezt a megoldást. 

Az alacsonyabb mértékű díjemeléssel egyetért. 

Dr. Kovács Tamás képviselő: az alacsonyabb mértékű, 3,11 %-os díjemeléssel egyetért. 

Szeretné felhívni az ügyvezető igazgató figyelmét, többen jelezték felé is, hogy a kukásautókból folyik a szemétlé. Ez közegészségügyileg nem elfogadható. Kéri mielőbbi intézkedésüket, hogy ez az állapot megszüntetésre kerüljön. 

Dr. Árvay István alpolgármester: véleménye szerint mindkét észrevétel jogos. Megerősíti, 

hogy a szelektív szigetekkel kapcsolatban elég sok a probléma. Egyrészt az a baj, hogy kevés van még jelen pillanatban, másrészt jó lesz, ha a nagytérségi projekt megvalósul. Sajnálattal tapasztalta és tett intézkedéseket azért, mert a bekerített gyűjtőszigeteket a lakók úgy tekintették, mint egy kijelölt hulladékgyűjtő helyet.   

Az előterjesztésből látható, egyértelmű, hogy azok a célalapok, melyek a zöld hulladék és a szelektív hulladékgyűjtés árbevételét képezik és csökkentik a fizetendő díjat, most már meghaladták a 11 millió Ft-ot. Tehát igenis jó kezdeményezés volt ez a dolog. Ezt mindenképpen tovább kell fejleszteni. A társaság várja a nagytérségi projekt belépését, kereszt fejlesztést nem óhajt végezni, de a jelenlegi színvonalat lehet még javítani, az észrevételeket meg lehet fontolni. 

Azt gondolja, ha több és nagyobb edényt helyeznének ki – mint ahogy az előterjesztés is tartalmazza – a lomtalanításkor, valószínűleg nem lenne akkora edényméret, amit a lakók nem töltenének meg, és a legnagyobb edényméretből is a guberálók kiraknák az edény mellé a hulladékot.

Véleménye szerint jó lenne a lakók számára is finanszírozható mértéknél maradni.

Nyitrai József képviselő: az enyhe mértékű díjemelést elfogadhatónak tartja, de vannak  

gondjai az előterjesztéssel kapcsolatban. 

Az előterjesztés 3/c. pontja tartalmazza 2010. év 1-9  hónapjának a költségeit. Ezek számára nem sokat mondanak, már csak azért sem, mert egy teljes évet lehet konkrétan összevetni. A másik dolog az, hogy ezeket az összegeket nem tudják ellenőrizni. Nem állítja, hogy nem valósak az anyagban szereplő számok, de vannak olyan pontok, melyeket nem tud mire vélni. Példaként említi az általános költségeket, nem látja, hogy mennyi a cég általános költsége, amit rátesz az árakra. Ezt jó lenne tudni, mert akkor látható lenne a nyereségvonzat is. 

Szerepel az előterjesztésben majdnem 9 millió Ft összegű amortizáció. A társaság nagy értékű gépparkkal rendelkezik, 20 %-os kopási sebességet figyelembe véve, ez a szám nem tudja hogyan jön össze. 

Szeretné, ha olyan számadatok állnának rendelkezésre, amelyeken jobban el tudnak igazodni.  

Nagy Lajos ügyvezető igazgató: köszöni az észrevételeket, jelentős részük előre viszi a 
közszolgáltatás minőségét, vagy legalábbis a szinten tartását célozza.

Szabó Miklós képviselő javaslata, hogy kerüljön kihelyezésre a telefonszám a szigetekre, teljesen jó a gondolat. Vizsgálni fogják a megoldás lehetőségét.

A gyűjtőszigetek  kapacitás bővítését a nagytérségi projekt fogja megoldani. A Nagytérségi Hulladékgazdálkodási Társulás döntését a cég is elfogadja, támogatja és várja ennek a rendszernek az üzemeltetését, függetlenül attól, hogy az üzemeltetés milyen módon lesz megoldva. A szelektív gyűjtőszigeteknél nincs olyan, amire azt lehetne mondani, hogy elég, és nincs olyan méretű edény és olyan ürítési gyakoriság sem. 

Azt látni kell, hogy vannak olyan szelektív szigetek, melyek megközelíthetősége korlátozott. Korábban beépítetlen területek időközben beépültek. Ezek a szelektív szigetek áthelyezésre kell, hogy kerüljenek. 

Felhívja a figyelmet, hogy működik a Rekultiv Kft. elektronikus hibabejelentő oldala, mely minden lakos rendelkezésére áll. Bárkinek bármilyen kérdése van, azt jelzi, akkor annak egyrészt nyoma van, más tekintetben intézkedéseket kell, hogy magával hozzon. Ez a hibabejelento@rekultiv.hu elérhetőségi címen működik. 

Emellett természetesen az ügyfélszolgálatok is rendelkezésre állnak, ahol rögzítik ezeket az észrevételeket és minden alkalommal, kellő rugalmassággal megoldják a felvetett problémákat. 

Dr. Kovács Tamás képviselő jelezte, hogy folyik a szemétlé a szállítóautókból. A szállítóautók szilárd hulladék gyűjtésére alkalmasak, nem folyékony hulladékra. Amennyiben a kukaedényben folyékony hulladékok keletkeznek, az természetesen a préselésével együtt kifolyik. A modern edények nem folyatnak. A kukásautók egy bizonyos szintig nem folyatnak, egy bizonyos szint fölött azonban kifolyik a lé. Hasonló észrevétel már érkezett a céghez, amit próbálnak kezelni, részben a berendezések modernizálásával, részben pedig tudatformálással, hogy a kukaedényekben milyen hulladék helyezhető el, és milyen nem. 

Nemcsak helyi, hanem országos jelenségről van szó, a probléma megoldása folyamatos műszaki fejlesztéssel lehetséges. 
Dr. Árvay István alpolgármester úr a gyűjtőszigetekkel kapcsolatosan elmondta, hogy kevés. Vannak olyan frekventált szigetek a városban, melyeket jobban használnak. Nem biztos, hogy azok használják ezeket a szigeteket, akikért ez van, illetve nem csak azok. Nem olyan nagy baj, hogy ezek a szigetek használatban vannak, akár a vállalkozói szféra, akár a nem mosonmagyaróvári lakosok által, azt viszont látni kell, hogy ezen szigeteknek a kialakítása, helyének a kijelölése, illetve ezek változtatása folyamatos fejlesztést igényel. A megoldás a nagytérségi projekt megalakulásával lesz majd. 

Nyitrai József képviselő felvetésére válaszolja, hogy a közszolgáltatást végző cégeknek a költségkalkulációs sémája kormányrendeletek által szabályozott, és az adatok pontosságát hatóságok ellenőrzik. Azt tudni kell, hogy a költségeket az APEH, az elszállított mennyiséget pedig a Környezetvédelmi Felügyelőség kontrollálja, éves, féléves, illetve negyedéves ellenőrzésekkel. A költségkalkulációs sémát nagyon szívesen elmagyarázzák képviselő úrnak, hogy tisztán lásson.
Dr. Kovács Tamás képviselő: nagyon magasnak tartja cég általános költséget, amely 5, 6 

millió Ft, illetve a központi igazgatás költségét, ami 25,8 millió Ft. Tájékoztatást kér, hogy mi tartozik az általános költségbe. 
Nagy Lajos ügyvezető igazgató: azt gondolja, hogy nem ennek a fórumnak a feladata a 

társaság általános költségeinek bemutatása. Az általános költségek között azok a tételek szerepelnek, ami közgazdaságilag ide tartozik és amit a független könyvvizsgálók elfogadnak. 

Javasolja, hogy a későbbiekben beszéljenek a cég költségeinek alakulásáról úgy, mint ahogy a múltban is tették, szakavatott kollégák bevonásával. 
2006 óta folyamatosan ugyanilyen formában terjesztik a képviselő-testület elé a díjemelést alátámasztó költségadatokat. 
Dr. Nagy István polgármester: javasolja a képviselő-testületnek, hogy a gazdasági bizottság 

által támogatott alacsonyabb díjemelésre vonatkozó javaslatot fogadják el.
A Képviselő-testület 14 igen szavazattal, 1 tartózkodással az alábbi rendeletet alkotta:
32/2010.(XII.17.) 





önkormányzati rendelet

Mosonmagyaróvár város Önkormányzata Képviselő-testülete a köztisztaságról és hulladékgazdálkodásról szóló 19/2002.(VI.28.) önkormányzati rendelet módosításáról szóló rendeletét megalkotta.

5. napirendi pont
AQUA Szolgáltató Kft. 2011. évi üzleti terve

Dr. Pető Péter képviselő: a Gazdasági Bizottság az AQUA Kft-vel kapcsolatos 

előterjesztéseket megtárgyalta és azokat elfogadásra javasolja. 

Keszeiné Siklósi Zsuzsanna képviselő: a Felügyelő Bizottság az AQUA Kft. 2011-es üzleti 

tervét megtárgyalta. A Kft. fennállása óta nyereséges vállalkozás, a cégvezetés mindent megtett és megtesz annak érdekében, hogy ez így is maradjon. A bevételek és a kiadások, valamint a tervezett  eredmény tekintetében megalapozottnak tartották a számokat. A felügyelő bizottság a képviselő-testületnek javasolja az üzleti terv elfogadását. 

Nyitrai József képviselő:  az üzleti tervet jónak találja, igaz az áremeléssel sosem tud 

egyetérteni, de ez sajnos törvényszerű.

10 éven keresztül észrevételezte, hogy a szennyvíztisztító műtárgy nem úgy működik ahogy kell. Igaza bebizonyosodott, mert új szennyvíztisztító építése vált szükségessé, ez szerepel az üzleti tervben is. Az új szennyvíztisztító megépítése 3 milliárd Ft-os költséget jelent. Ez megjelenik a szolgáltatás árában is. Bízik benne, hogy minden évben nem kerül a csatornaszolgáltatás díjának ilyen mértékű emelésére. 

Az anyagból látható, hogy az ügyvezető igazgató nem volt könnyű helyzetben, amikor megválasztották igazgatónak. A társaságnál eléggé leürített kasszával találkozott, viszont költségek voltak, közel 100 millió Ft-ot kellett kigazdálkodni. Véleménye szerint eredményes munkát végzett a társaság, mert tudta biztosítani az önkormányzati támogatást, a társaság 70 %-os hitelállományát 30 %-kal csökkentette és várhatóan 16 millió forint lesz a mérleg szerinti eredménye. Úgy gondolja, hogy ez egy nagyon jó eredmény, ami a társaság fejlődését fogja szolgálni. 

A korábbi években javasolta, hogy a saját beruházások kerüljenek előtérbe, ne adják ki a munkákat alvállalkozóknak. Most látható, hogy ezirányban előrelépés történt. 

A társaság gazdálkodása nyitott, ügyvezető igazgató úr a felvetődő kérdésekre megfelelő magyarázatot tud adni.

Árvay István alpolgármester: az üzleti tervek részletezettsége a korábbi évek gyakorlatából és 

a cégvezetőnek az elhatározásából alakul ki. Javasolja, hogy a mérlegadatok alátámasztottságát ne most kérjék számon, majd a beszámoló környékén a felügyelő bizottságoknak és a szakbizottságoknak kell ezt megtennie.

Az AQUA Kft. üzleti terve sok szempontból még képlékeny. Van egy fejlesztési terve annak érdekében, hogy az önállóságát megőrizhesse, illetve a saját fejlesztési beruházások, melyeket képviselő úr említett. Ennek körét erősen befolyásolják a környéken elhatározott fejlesztések, illetve az üzleti tervben jóváhagyott áremelésnek a mértéke. Az AQUA Kft-nek területileg és méretileg is el kell érnie azt, amikor önálló vízmű társulatként megmaradhat azon kevesek között, akik egyébként az országban így maradnak meg. Nem szeretnének visszatérni a Pannonvízhez. Az önkormányzat minden politikai erejével azon van, hogy ezt elérhesse. 

Az áremelés vonatkozásában két dolgot kell megemlíteni: vízdíjemelés nem lesz, nincs is sok értelme, hiszen látszik, hogy a naturália csökkenés okán ennek hozadéka nem lenne. Ez azt jelenti, hogy ha emelkedik az ár, akkor azt a lakosság spórolással ellensúlyozza. 

A szennyvíz vonatkozásában a KEOP-os pályázatok olyanok, hogy önálló ágazatként el kell, hogy tartsa magát. Tehát a pályázat bemutatásánál alapvető feltétel, hogy ennek az ágazatnak saját lábán meg kell állnia. Sajnos ez a korábbi években nem így alakult ki, de a beadott pályázat tartalmaz egy elérendő mértéket, amikor önfinanszírozóvá válhat ez az ágazat is. Viszonylag magas áremelési javaslattal élt ezért a cég, melynek két lába van. Egyik, hogy meg kell teremteni a 450 millió Ft-os önrészüknek a pénzügyi fedezetét, ami  évente 50 millió Ft-tal terheli a lakosságot, mert nyilván ők fizetik meg. Másrészt el kellene kezdeni azokat a típusú fejlesztéseket, melyek nem várhatnak a városban. Ez gyakorlatilag arról szól, hogy a csatornázás miatt tönkrement nyomvonalak helyreállítását meg kell kezdeni. Ez mindig a vízi közművek cseréjével kezdődik. Nagyon sok olyan út van, amit saját erőből, lakossági pályázatból nem tudnak megépíteni, egyrészt a hosszúsága, másrészt az alatta lévő vízi közművek elavultsága miatt. Azzal az alapdíjjal, amit most bevezetésre kerül, 60  millió Ft-os összeg képződik évente a cégnél. Ezt konkrétan ezekre a típusú beruházásokra kell fordítani oly módon, hogy ne csak a vízi közművek, hanem a fölötte lévő útpálya is teljes egészében megújulhasson. Erre határozott javaslata van a cégvezetésnek, amit a későbbiek során a testület elé fog tárni. 

Az önkormányzati cégvezetők két hetes rendszerességgel egyeztetnek a városvezetéssel. Nagyon jó csapatot alkotnak. Személyes véleménye, hogy nagyon megnyugtatni őket sosem szabad, határozott célokat kell eléjük kitűzni. Jó döntés volt az ügyvezetők kiválasztása. 

Szabó Miklós képviselő: az 5. napirend keretében tárgyalja a képviselő-testület az üzleti 

tervet, a pénzeszköz átadást, kölcsön nyújtást, ehhez kapcsolódó költségvetési rendelet módosítást, illetve üzemeltetési területbővítést, valamint ami a lakosságot közvetlenül érinti, az a víz- és csatorna díjnak a megállapítása.

Nagyon részletes üzleti tervet készített az AQUA Kft. Először egy részletes kimutatást a vezetékhálózat koráról, állapotáról, illetve ennek kapcsán végrehajtandó fejlesztésekről. Jónak tartja, hogy saját erőből próbálják meg a fejlesztéseket végrehajtani és nem alvállalkozók bevonásával. Ez azt is jelenti, hogy külső munkákat is kell szerezni, hogy az embereket foglalkoztatni tudják. 

Mosonmagyaróvár és környéke vonatkozásában a vízkészlet egy jelentős kincs. Az, hogy csökken a vízfogyasztás, az részben örömteli, hiszen a lakosság takarékoskodik a vízzel, másrészt a cégnek bevételkiesést okoz. A cég bővülni szeretne és újabb területeken kíván szolgáltatni. Ez jó irány, hiszen a későbbi fennmaradás szempontjából mindenképpen szükséges. 

A csatornadíj emelés elég jelentős, kb. 1.000 Ft többletkiadást jelent egy átlagos család vonatkozásában havonta. A szennyvíztisztító beruházás elindításával, a pályázat benyújtásával kötelezettséget vállal a tulajdonos arra, hogy a szennyvíztisztító elkészültéig a csatornadíjat olyan mértékre hozza, ami abszolút rentábilissá teszi a működést. A csatornadíj jelentős növekedését alapvetően ez okozza. 

A FIDESZ-KDNP választási programjában kijelentette, már számolják, hogy a közüzemi díjak emelkedését hogyan korlátozzák, kemény tárgyaló partnerei lesznek a szolgáltatóknak, de úgy látja nincs pardon. Tehát vagy akkor nem volt ez igaz, vagy  polgármester úr nem tudta, hogy mindenképpen meg kell lépni az önkormányzatnak a csatornadíj emelését. Úgy gondolja, hogy egy politikusnak igazat kell mondani, hogy a lakosság a megfelelő információ birtokában tudjon dönteni.

Ettől függetlenül támogatja a csatornadíj emelését, mert ez egy kötelező elem, az önkormányzat nem kerülheti ki.

Dr. Nagy István polgármester: infláció alatti díjemelésekről van szó, a vízdíjat pedig nem is 

emelik, tehát azt az ígéretet, amit tettek, felelősségteljesen tartják is. Vannak olyan dolgok az előző időszakból eredően, melyek kötelezettséget rónak a testületre.

Dr. Pető Péter képviselő: a képviselő-testületnek dönteni kell a víz- és csatornadíjak az 

önkormányzati tulajdonú lakások és a nem lakás céljára szolgáló helyiségek bérlőre való áthárításáról is. Tulajdonképpen egy technikai jellegű változtatást kell végrehajtani, a bevezetésre kerülő alapdíj áthárítását kell szabályozni. 

Dr. Kovács Tamás képviselő: az üzleti terv 1. pontjában leírták, hogy a cég fejlesztési 

elképzeléseik között szerepel 2011-ben további településeken az üzemeltetés átvétele. Erre vonatkozó konkrét megállapodás vagy  szándéknyilatkozat van-e már a társaság birtokában, vagy ez csak egy stratégiai terv? 

A társaság kintlévősége 66 millió forint, ami likviditási problémát eredményez. Kérdezi, hogy várható-e év végére a kintlévőségek csökkenése, illetve milyen lehetőségek vannak a csökkentésére?

4 %-os bérnövekedést terveznek, lesz-e erre pénzügyi fedezete a cégnek?

Magasnak tűnik, de el tudja fogadni a 30 %-os csatornadíj növekedést.

Az üzleti terv véleménye szerint korrekt.

Leitner László ügyvezető igazgató: Dr. Kovács Tamás képviselő a fejlesztési elképzelések, 

üzemeltetési terület bővítéséről kérdezett. Az üzleti terv amikor készült, még nem voltak meg azok az önkormányzati döntések, amelyek az üzemeltetési területhez való csatlakozásról szólnak. Jánossomorja, Mosonszolnok, Várbalog, Újrónafő testületei meghozták azokat a döntéseket, melyek alapján 2011. január 1-től az AQUA Kft. végzi a településeken a víz- és csatornaszolgáltatást. Ez már szerepel az üzleti tervben. 

Ezzel párhuzamosan tárgyalásokat kezdtek Rajka, Bezenye, Feketeerdő, Dunakiliti, Dunasziget települések önkormányzataival, s tárgyalásokat folytatnak a SZIGVÍZ Kft-val is. Várnak az új vízi közmű törvényre, hogy mi lesz abban, még nem lehet tudni. Az említett települések mindegyik kifejezte már szándékát arra vonatkozóan, hogy egy járási vízművet kellene létrehozni. Ennek érdekében számos feladat van, ennek minden részét nem tudják még biztosítani. Az üzleti tervben erre vonatkozóan nem tudtak konkrétumokat írni, mert még nem biztos és még az érintett települések képviselő-testületei közül is van, aki nem hozott döntést erről. A konkrétumokról tájékoztatni fogja a képviselő-testületet. 

A 66 millió Ft-os kintlévőség csökkentésén dolgoztak egész évben. Ez az összeg már egy csökkentett összeg, aminek a csökkentése további feladatokat ró a társaságra. A legfőbb problémájuk az volt, hogy adatszolgáltatásuk, adatnyilvántartásuk kézzel működött. Ebben az évben teljesen új informatikai rendszert vezettek be, melynek hatására most decembertől az adatok jelentős része követhető. A fejlesztés kb. 2011. január végére befejeződik, így pontosabb adatok állnak majd rendelkezésre. Mind az ügyvédi behajtás, mind a vidéki településeken a követelés kezelés működőképes, sikeres, van eredménye. Természetesen a beszámolóban ezekről konkrét számadatokat fog adni.

A 4 %-os bérnövekedés pénzügyi fedezete meglesz. Az AQUA Kft-nél visszanézték a bérfejlesztéseket, és egy 22,5 %-os infláció mellett reálértéken csak 10,5 % volt a bérnövekedés az elmúlt 4 évben. Ez a fő indoka a bérfejlesztésnek. 

Dr. Árvay István alpolgármester: a környékbeli településekkel a tárgyalásokat nagyban segíti,

Hogy az áremelkedést követően is úgy a víz, mint a csatornadíj jóval alatta marad a PANNONVÍZ Rt., illetve SZIGVÍZ Kft. szolgáltatási díjainak. Az AQUA Kft. csatorna szolgáltatási díja nagyságrendekkel alatta van a PANNONVÍZ Rt. Díjának. A környékbeli települések örömmel csatlakoznak az AQUA Kft. üzemeltetési területéhez, hiszen nekik ez azonnal árcsökkentést hozna. 

Megfontolandó, hogy a csatlakozó településeken a fejlesztések milyen szinten vannak. A PANNONVÍZ-nél alapvető probléma volt, hogy a perifériákat kevésbé fejlesztették, mint a központot, ezért önálló elszámolási egységként kívánják bevonni ezeket a településeket, tehát ami azon a településen, adott ágazatban képződik, azt tudják ráfordítani a helyi hálózatra. 

Dr. Nagy István polgármester: szavazásra bocsátja az AQUA Kft. 2011. évi üzleti tervét.
A Képviselő-testület 15 igen (egyhangú) szavazattal az alábbi határozatot hozta:

226/2010.(XII.16.) Kt. 




h a t á r o z a t

Mosonmagyaróvár város Önkormányzata Képviselő-testülete javasolja az AQUA Szolgáltató Kft. taggyűlésének, hogy a társaság 2011. évi üzleti tervét fogadja el. 

Felelős: Dr. Nagy István polgármester

Határidő: AQUA Kft. taggyűlésének időpontja

Az AQUA Szolgáltató Kft-nél képződött pénzeszköz átadása 

A Képviselő-testület 15 igen (egyhangú) szavazattal az alábbi határozatot hozta:

227/2010.(XII.16.) Kt. 




h a t á r o z a t

Mosonmagyaróvár Város Önkormányzata Képviselő-testülete elrendeli az Önkormányzat 2010. évi költségvetéséről szóló 2/2010 (II.26.) rendelet alapján az Aqua Kft-nél  képződött tartalék végleges pénzeszközként való átadását Mosonmagyaróvár Város Önkormányzata számára. A fejlesztési tartalék csak a szennyvíztisztító jogszabályi követelményeknek való megfelelőségének rekonstrukciójára használható fel. 

Felelős: Dr. Nagy István polgármester

  Leitner László ügyvezető igazgató

Határidő: 2010. december 31.

Kölcsönnyújtás az AQUA Szolgáltató Kft-nek

A Képviselő-testület 15 igen (egyhangú) szavazattal az alábbi határozatot hozta:

228/2010.(XII.16.) Kt. 




h a t á r o z a t

1. Mosonmagyaróvár város Önkormányzata Képviselő-testülete az Aqua Kft kérelmének megfelelően 51.300.000 Ft kamatmentes kölcsönt nyújt a Kft-nek. A kölcsön visszafizetésének határideje 2011. december 31. 


2. A Képviselő-testület a 253/2009.(XII.03.) Kt határozat 2. pontjával biztosított 55.800.000 Ft kölcsön visszafizetési határidejét 2011. december 31. napjáig meghosszabbítja. 


3. A képviselő-testület felhatalmazza a polgármestert a kölcsönszerződés és a 2009. december 18. napján kelt kölcsönszerződés módosításának aláírására. 

A képviselő testület javasolja az Aqua Kft. taggyűlésének, hatalmazza fel a Kft. ügyvezetőjét a kölcsönszerződés, és a 2009. december 18. napján kelt kölcsönszerződés módosításának aláírására. 

Felelős: Dr. Nagy István polgármester

  Leitner László ügyvezető igazgató

Határidő: 2010. december 31.

Az AQUA Kft. üzemeltetési területének bővítése

A Képviselő-testület 15 igen (egyhangú) szavazattal az alábbi határozatot hozta:

229/2010.(XII.16.) Kt. 




h a t á r o z a t

1. Mosonmagyaróvár város Önkormányzata Képviselő-testülete hozzájárul az Aqua Szolgáltató Kft. viziközmű üzemeltetési területének bővítéséhez az alábbi települések tekintetében:

I. ütemben: Jánossomorja, Mosonszolnok, Újrónafő, Várbalog településeken
II. ütemben: Bezenye, Dunakiliti, Dunasziget, Feketeerdő, Rajka településeken

A viziközműhálózat üzemeltetési terület bővítésének célja: az AQUA Szolgáltató Kft. önállóságának megőrzése. 


2. Mosonmagyaróvár város Önkormányzata Képviselő-testülete felhatalmazza a Polgármestert, adjon felhatalmazást az AQUA Kft. ügyvezető igazgatójának, ha az 1254/2010 (XI.19.) Korm. határozat 2. pontjának való megfeleléshez további növekedés, valamint más feltételek biztosítása is szükséges, az ezzel kapcsolatos egyezségeket kösse meg. 


3. Mosonmagyaróvár város Önkormányzata Képviselő-testülete javasolja az AQUA Kft. taggyűlésének, hogy hatalmazza fel a kft. ügyvezetőjét az I. és II. ütemben az AQUA Szolgáltató Kft-hez csatlakozó településekkel az üzemeltetési terület bővítésével kapcsolatos szerződések aláírására, a kft. önállósága megőrzéséhez szükséges feltételek megteremtésére.  

Felelős: Dr. Nagy István polgármester

  Leitner László ügyvezető igazgató

Határidő: 2010. december 31. az 1. ütem tekintetében


          2011. december 31. egyebekben

A víz- és csatornaszolgáltatási díjak megállapításáról szóló rendelet-tervezet
Dr. Nagy István polgármester: szavazásra bocsátja a víz- és csatornaszolgáltatási díjak 

megállapításáról szóló rendelet-tervezetet.

A Képviselő-testület 15 igen (egyhangú) szavazattal az alábbi rendeletet alkotta:

33/2010.(XII.17.) 





önkormányzati rendelet 

Mosonmagyaróvár város Önkormányzata Képviselő-testülete a víz- és csatornaszolgáltatási díjak megállapításáról szóló rendeletét megalkotta.

A víz- és csatornadíjaknak az önkormányzati tulajdonú lakások és a nem lakás céljára szolgáló helyiségek bérlőre való áthárításáról szóló rendelet módosítása

A Képviselő-testület 15 igen (egyhangú) szavazattal az alábbi rendeletet alkotta:

34/2010.(XII.17.) 





önkormányzati rendelet

Mosonmagyaróvár város Önkormányzata Képviselő-testülete a víz- és csatornaszolgáltatási díjaknak az önkormányzati tulajdonú lakások és a nem lakás céljára szolgáló helyiségek bérlőre való áthárításáról szóló 40/1995.(XII.27.) önkormányzati rendeletének módosításáról szóló rendeletét megalkotta.

6. napirendi pont

Városüzemeltető és Fenntartó Kft. 2011. évi üzleti terve

Dr. Pető Péter képviselő: a gazdasági bizottság a Városüzemeltető és Fenntartó Kft. 2011. évi 

üzleti tervét elvben támogatta. A kft. azzal az összeggel gazdálkodik, amit az Önkormányzat a költségvetési rendeletében meghatároz. Ha és amennyiben a költségvetési rendelet más összeget fog tartalmazni, úgy az üzleti tervet módosítani kell.
Nyitrai József képviselő: az üzleti tervet a felügyelő bizottság elfogadásra javasolja. 

Az üzleti terv tulajdonképpen két cégnek (a volt Joule és a Városüzemeltető Kft.) a mérlegét összevontan tartalmazza. A mérlegben a tételes kimutatás azért is szükséges, hogy nyomon tudják követni a két üzletágnak a tevékenységét.

A távhőszolgáltatási díjak nem fognak változni. Ez örömteli, de csak addig, amíg nem születik olyan döntés, hogy a gázárakat megemelik. Ez esetben a termelő cég a gázáremelést tovább fogja hárítani. Akkor a Magyar Közlönyben megjelenő új GJ árral kell számolnia a társaságnak a távfűtés díjánál. 

A társaság ügyvezetője folyamatosan figyelemmel kíséri, hogy milyen fejlesztési lehetőségek, pályázatok vannak a távfűtés vonatkozásában. Nagyon fontos lenne, hogy valamilyen megoldást találjanak arra, minél olcsóbban tudják a távfűtés színvonalát tartani. 
Továbbra is azzal tudnak segíteni a távfűtött lakásokban lakóknak, ha szorgalmazzák szigeteléseket, amivel csökkenteni tudják a felhasznált energia mennyiségét. 
A Városüzemeltető Kft. reflektorfényben működő cég. Tevékenységéhez sokan értenek, a jelentkező problémákkal nemcsak az ügyvezetőt, de a városvezetést is megkeresik. Mosonmagyaróvár nagy területen fekszik, ezért a munka mennyisége, nagysága is sokkal összetettebb, mint más városban. 

Az üzleti tervben szerepel a központi telephely megépítésére szolgáló összeg. Az új telephelyet a volt orosz laktanyában tervezik. Ennek a megépítéséhez anyagi erőkre van szükség. A társaság két ingatlant próbál értékesíteni, amiből a bevétel az új központi telephely megépítését szolgálná. Nagyon bízik benne, hogy ebben az évben sor kerülhet a beruházás megindítására. A volt orosz laktanyában megfelelő helyen és körülmények között, megfelelő színvonalon, egy kézben tartva könnyebben tudna a társaság dolgozni. 

350 millió forintot tartalmaz az üzleti terv, amit az Önkormányzat városüzemeltetésre fordítana. Reméli, hogy a képviselő-testület ezt az összeget biztosítani fogja. Örülne ennek.
Dr. Nagy István polgármester: szavazásra bocsátja a Városüzemeltető Kft. 2011. évi üzleti 

tervét. 

A Képviselő-testület 14 igen szavazattal, 1 tartózkodással az alábbi határozatot hozta:

h a t á r o z a t

Mosonmagyaróvár város Önkormányzata Képviselő-testülete a Városüzemeltető és Fenntartó Kft. 2011. évi üzleti tervét elfogadta.

7. napirendi pont

MOVINNOV Kft. 2011. évi üzleti terve

Dr. Pető Péter képviselő: mind a gazdasági bizottság, mind a felügyelő bizottság egyhangúlag 
támogatta a MOVINNOV Kft. 2011. évi üzleti tervét. A 2010-es év kiemelkedően eredményes éve lesz a kft-nek. Ehhez nyilván kellett piaci szerencse is, de kellett az ott dolgozók áldozatkész munkája. Bíznak abban, hogy az ingatlanok értékesítése területén a munka 2011-ben is eredményesen fog folytatódni. Kiemelt feladata a kft-nek a kiemelt városi projekteknek a menedzselése, erről is részletesen szól az üzleti terv. 

Az ingatlanbevételekhez szeretnének feladatokat tervezni, mondta dr. Árvay István alpolgármester. A MOVINNOV Kft. a saját bevételeiből további fontos lépéseket tervez. Az inkubátorház projektre hívja fel a figyelmet. A városvezetés korábban is szembesült azzal, hogy vannak olyan kis- és mikrovállalkozások, amelyek nem tudnak telephelyet vásárolni a városban, mert ehhez anyagi eszközökkel nem rendelkeznek. A városvezetésnek elsődleges célja a helyi kis- és középvállalkozásoknak a támogatása. Ez az inkubátorház tipikusan ezt célozza. Azt gondolja, hogy még egy korszerű műtárggyal gazdagabb lesz az ipari park, nagyon sok mindenben hozzá fog járulni a helyi kisvállalkozások továbbfejlődéséhez. 
Mind a felügyelő, mind a gazdasági bizottság üdvözlendőnek tartotta azt, hogy a Movinnov Kft. bizonyos értelemben a működésével ki tudott lépni a városból is, hiszen van egy dunakiliti projekt, amelyet teljes egészében a cég felügyel, amelyből már bevételei is vannak. Az itt megszerzett tudást exportálni tudta a cég, ezzel saját magának és a városnak is profitot termel. Azt gondolja, hogy ez dicséretes. 

A felügyelő bizottság elnökeként megköszöni a Movinnov Kft. vezetőinek, munkatársainak a 2010. évi munkáját. A 2011. évi üzleti tervet elfogadásra javasolja.

Dr. Nagy István polgármester: az önkormányzat cégeiről megállapítható, hogy jó úton 
haladnak.
Dr. Kovács Tamás képviselő: gratulál az ügyvezetőnek a korrekt üzleti tervhez. Kívánja, hogy 

a 2011. évi üzleti terv is hasonlóan sikerüljön, mint a 2010. évi. 

A pénzügyi tervezésnél ajánlja figyelembe venni a várható 7-8 milliós elvonást.
Marketing fogással meg kellene gyorsítani a területek értékesítését, így talán a város gazdasági-pénzügyi helyzete stabilabbá válhat. 

Dr. Iváncsics János alpolgármester: az inkubátorházzal kapcsolatban felhívja az ügyvezető 
figyelmét, nehogy abba a hibába essenek, mint pl. Győr, ahol nem mikro- és kisvállalkozások részére biztosítják a kedvezményes bérleti lehetőséget, hanem akár multik is bekerülhettek az ottani inkubátorházba. Kéri figyeljenek oda, ha elkészül a beruházás, akkor cél szerint kerüljön hasznosításra az ingatlan, elsősorban mikro- és kisvállalkozások települjenek be.

Szabó Miklós képviselő: a Movinnov Kft-től megszokott részletes és alapos üzleti tervet 
kaptak. A cég már bizonyított nemcsak Mosonmagyaróváron, hanem más településen is, külső munkák vonatkozásában is. Örömteli, hogy az ingatlanértékesítés 2010-ben úgy alakult, ahogy alakult. Aggályai vannak a 2011. évi ingatlanértékesítésekkel kapcsolatosban, de remélhetőleg a 110 milliós bevétel realizálódik. 
A kft. kis létszámmal komoly koordinált városfejlesztési tevékenységet végez. A mosoni belváros rehabilitációja, majd a Futura projekt elnyerésében eddigi munkájával bizonyította rátermettségét. Az inkubátorház vonatkozásában Győr és Sopron példáját célszerű lenne megnézni, az ottani tapasztalatokat hasznosítani, hogy elkerüljék azokat a hibákat, amit ők elkövettek.

Támogatásra javasolja az üzleti tervet.

Kopetti Tamás képviselő: az üzleti tervet jónak tartja. A személyi jellegű ráfordításokkal 
kapcsolatban kérdezi, hogy az egy fő létszámfejlesztés miatt indokolt-e a 7 millió forintos növekedés. 
Dr. Pető Péter képviselő: az inkubátorházzal kapcsolatban elmondja, hogy a tervezés 
struktúrája nem teszi alkalmassá nagyvállalkozások befogadására és a pályázat nem is teszi lehetővé azt. A megvalósításhoz a kft. pályázati forrást kíván igénybe venni. Ha a pályázati támogatás mértékét nézik, akkor láthatják, hogy lényegesen csökkenti a kockázati tényezőket. Reális esélye van annak, hogy 2 éves megvalósulás és 5 év fenntartási időszakban működtetni fogják. Legrosszabb esetben az fordulhat elő, hogy 5 évig működtetik, lesz egy korszerű ipari objektumuk, majd azt követően gondolkodhatnak a további sorsán. Az ügyvezető igazgató a felügyelő bizottságot meggyőzte arról, hogy ez piacképes. Az országban több számos objektumot megtekintettek. 
Kovács Tamásnak válaszolja, hogy megfelelő marketing tevékenység folyik a cégnél. Az ipari parkok nem fejlődnek az országban. Nagyon ritka, hogy ebben a recessziós időszakban ilyen mértékben sikerült ingatlanokat értékesíteni. Jellemzően ez nem a véletlennek az eredménye volt. Véleménye szerint a Movinnov kft. bevételeiből nem elsődlegesen a város pénzügyi helyzetét kell javítani. Az előző és a jelenlegi városvezetésnek sem célja az, hogy a fejlesztésekkel megtermelt javakból különböző működési hiányokat fedezzenek. Ennek korábban volt egy szerencsétlen gyakorlata a városban. Elsődleges céljának az ilyen beruházások sikerének az kell lennie, hogy újabb beruházásokat generáljanak, ami által a város gazdasága fejlődik.
Dr. Nagy István polgármester: azt vallják, ha a cégeik sikeresek, maga a város is sikeres lesz.

Bella Sándor ügyvezető igazgató: köszöni a pozitív hozzászólásokat. A bérfejlesztés 
tekintetében az üzleti terv tartalmaz 4 %-os emelést. Van egy betöltetlen állásuk, ennek a lehetőségét is tartalmazza, illetve a felügyelő bizottságok díja is emelésre került, aminek a fedezetét is biztosítani kell.

A város számára is nagyon fontos az, amit egy konferencián mondtak el és Mosonmagyaróvárt ilyen tekintetben nagyon pozitívan emelték ki a régióban, hogy Mosonmagyaróvár az európai uniós pályázatokban mind az ipari park fejlesztés, mind a telephely fejlesztés vonatkozásában Győrrel hasonlítható össze. A győri ipari park vezetőjével beszélt, ebben az évben nem egészen 6 hektár terület értékesítésére került sor, a mosonmagyaróváriban több mint 9 hektár került értékesítésre. Ezek a számok beszédesek.

A telephely fejlesztési pályázatoknál külön kiemelték, hogy a régión belül Győr és Mosonmagyaróvár egyértelműen vitte a telephely fejlesztési pályázatok jelentős részét és ezt kiegészíti az is, hogy inkubátorház, ami összesen 3 van a régióban. A város 11 telephely fejlesztési és egy inkubátorház pályázatot nyert. Mosonmagyaróvár lakosságarányosan messze a régióban a legtöbb, legnagyobb mértékű ilyen jellegű fejlesztést hajtott végre. Ez nyilván a Mowinparkos fejlesztésnek köszönhető, ennek nyilván a pozitív eredménye a város számára a közeljövőben meg fog mutatkozni. 
A 2010-es év kiemelkedő év, hiszen 3 nagyvállalkozás települt a Mowinparkba. További tárgyalásokat folytatnak és örülnek annak, hogy kis- és középvállalkozások nagyobb számban fognak fejlesztéseket megindítani. Az is látszik most már, hogy ezeknek a pozitív híreknek az eredményeként az utóbbi időben ismételten több mosonmagyaróvári kisvállalkozás kezdett érdeklődni területvásárlás irányában, illetve az inkubátorházba való betelepülési lehetőségekről is többen érdeklődnek. Remélik, hogy az inkubátorház a pályázatnak megfelelően megvalósul és működtethető lesz. 850 m²-es hasznos alapterületű inkubátorházról van szó, 10-12 vállalkozás befogadására alkalmas. A multik szóba sem jöhetnek.
Fontos nyilván a pályázati szempontoknak megfelelő kihasználtságát biztosítani az inkubátorháznak. Ennek érdekében elég széles körű felmérést végeztek országos szinten, nemcsak Győrben és Sopronban. Azt is el kell mondani, hogy a korábban megvalósult inkubátorházak ténylegesen nem inkubátorházként működnek, ami azt jelenti, hogy kezdő vállalkozások kifutással, és jönnek újak a helyére. Reméli, hogy Mosonmagyaróváron tényleg inkubátorházat fognak tudni létrehozni. Ha esetleg ez nem fog tudni működni, akkor az 5 éves fenntartási időszakot követően az ingatlan akár vállalkozók házaként bérbeadással, vagy akár értékesítéssel a cégeknek a további boldogulását fogja tudni szolgálni.

Dr. Nagy István polgármester: a képviselő-testület nevében megköszöni a társaság munkáját. 

Az üzleti tervet szavazásra bocsátja.

A Képviselő-testület 15 igen (egyhangú) szavazattal az alábbi határozatot hozta:

Mosonmagyaróvár város Önkormányzata Képviselő-testülete a MOVINNOV Kft. 2011. évi üzleti tervét elfogadta.

8. napirendi pont
Szociális Foglalkoztató Kht. 2011. évi üzleti terve

Kránitz Péter képviselő: a szociális és egészségügyi bizottság egyhangúlag elfogadásra 

javasolja a Szociális Foglalkoztató Kht. 2011. évi üzleti tervét. 
Az üzleti tervet a régi és az újonnan megválasztott felügyelő bizottság megtárgyalta. Mindkét felügyelő bizottság elfogadásra javasolja az üzleti tervet.

Dr. Pető Péter képviselő: az üzleti tervet a gazdasági bizottság is egyhangúlag elfogadásra 
javasolja. A Szociális Foglalkoztatóra egyfajta intézményként kell tekinteni. A társaság tevékenységének elsődleges célja, hogy a fogyatékos emberek élhetőbb életet élhessenek. A társaság takarékosan gazdálkodik. Azt látni kell, hogy egy ilyen cég önkormányzati támogatás nélkül nem működtethető.

Dr. Kovács Tamás képviselő: 2012-ben lejár az állammal kötött támogatáshoz szükséges 
hatósági szerződés, ezért a társaság jövőjét biztosítani kell. Előfordulhat, hogy újabb támogatási szerződésig kiesik a támogatás. Kérdezi, hogy milyen felkészülési lehetőségekre gondol az ügyvezető, hogyan lehet pótolni a kieső támogatást, tartalékol-e vagyont a társaság. Nem szeretné, ha esetleg csőd- vagy felszámolási eljárást indítanának a társaság ellen.
Faddi Horváth Pál képviselő: a felügyelő bizottság elnökeként elmondja, hogy a szociális 
foglalkoztató üzleti tervét vizsgálták. A szociális foglalkoztatónál a foglalkoztatás célja elsődlegesen a megváltozott munkaképességű emberek, valamint a fogyatékossággal élők foglalkoztatása, részükre kiegészítő jövedelem biztosítása. Ez jelen pillanatban kardinális kérdés. A Szociális Foglalkoztató feladata, hogy munkát biztosítson mindazoknak az embereknek, akik egészségi okok miatt nem foglalkoztathatóak teljes munkaidőben. Az üzleti tervet illetően a felügyelő bizottság minden tagja azon az állásponton volt, hogy a 20 millió forintos önkormányzati támogatást növeljék 24 millió forintra, havi 2 millió forintos elosztásban. Így a társaság működése rentábilissá, helyzete stabilabbá válna. 46 ember dolgozik a társaságnál, értelmi fogyatékos, megváltozott munkaképességű. A városban csak egy ilyen cég van. Az önkormányzat cégei közül ez az egyetlen cég, amely a legalacsonyabb támogatással bír. Ezért kéri a képviselő-testületet, a 22,6 millió forintos támogatást 24 millió forintra emeljék. Kéri erről most döntsenek.
Az önkormányzat által működtetett intézmények figyelmét fel kellene hívni arra, hogy a szociális foglalkoztató által termelt áruféleségeket vásárolják. Akkor is ott vásárolják meg, ha ugyanannyi pénzért kapják meg Győrben, mert az önkormányzat biztosítja az intézmények működéséhez szükséges pénzt és a forrásokat városban kell tartani. Ha ez megvalósulna, azzal a cég stabilitását tudnák biztosítani.

Kéri a képviselőket, hogy támogassák a szociális foglalkoztatót.

Dr. Nagy István polgármester: tájékoztatja a képviselőket, levélben fordult minden 
intézményvezetőhöz azért, hogy olyan eszközöket, amelyeket a szociális foglalkoztatóban készítenek és megvásárolható, azt szíveskedjenek ott megvásárolni. Ezzel is szeretnék segíteni a foglalkoztató eredményes működését. És azt a szerepet, amit neki szántak, a sérült emberek foglalkoztatásának lehetőségét, az ezzel is elősegítve.

Szabó Miklós képviselő: az üzleti terv 22,7 millió forintos önkormányzati támogatással 
számol. A felügyelő bizottság elnöke javasolta az összeg felemelését 24 millió forintra. Módosító indítványként nyújtotta be a felügyelő bizottság elnöke a támogatás összegének felemelését, amiről szavazni kell.
Dr. Pető Péter képviselő: amennyiben Faddi Horváth Pál képviselő javaslatát módosító 
indítványként elfogadja a képviselő-testület, úgy az üzleti tervet vissza kell hozni a testület és a gazdasági bizottság elé, ugyanis az üzleti terv elfogadását 22,7 millió forinttal javasolta a bizottság elfogadásra. Ezt szerencsétlen helyzetnek tartja. Azt gondolja, hogy jövő évben meg kell vizsgálni hogyan lehet szinten tartani intézményként ezt a kht-t. Erre való tekintettel képviselőtársa jószándékát értékeli, de ezekre az ügyrendi anomáliákra szerette volna felhívni a figyelmet. Nem támogatja a módosító javaslatot.

Dr. Árvay István alpolgármester: Faddi Horváth Pál képviselő módosító indítványát ha kellő 
megfontolás után fenn kívánja tartani, szíveskedjen a költségvetési rendelet elfogadásakor újra előterjeszteni. Bízik abban, hogy nem fogja, de határozott meggyőződése, hogy az üzleti terv vonatkozásában ilyen módosító indítványt előterjeszteni nincs joga, hiszen az üzleti tervet nem a képviselők és a felügyelő bizottság írja, azt a cég ügyvezetése teszi le a tulajdonos elé elfogadásra, vagy visszautasításra. Ily módon azt átírni nincs joguk. Ha képviselő úr a költségvetési vita során plusz forrásokat kíván biztosítani bármely gazdasági társaságnak, vagy intézménynek, ezt egy képviselői indítvánnyal meg tudja tenni. Nyilván ezt meg kell indokolni, annak a bevételi oldalon a forrását meg kell jelölnie és akkor lesznek abban a helyzetben, hogy erről dönteni tudjanak. Nem a 2 millió forintról van szó, hanem az elvről van szó. A felügyelő bizottság nem ír üzleti tervet, nem ez a feladata. Kéri képviselő urat, hogy vonja vissza módosító indítványát és kellő megfontolás után, ha elő kívánja terjeszteni, azt a költségvetési vitában írásban indokolással tegye meg.

Szabó Miklós képviselő: azokat az aggályokat, amit Pető Péter képviselő és dr. Árvay István 
alpolgármester elmondott, azokat a felügyelő bizottsági ülésen elmondta. Nyilván költségvetést érintő tételről van szó. A kérdése az, hogy a gazdasági bizottság tárgyalta-e a 24 millió forintos variációt. November 19-én volt a felügyelő bizottsági ülés, gondolja később volt gazdasági bizottsági ülés. 

Dr. Pető Péter képviselő: a gazdasági bizottsági ülésre hagyományosan meghívják a felügyelő 
bizottságok elnökeit. A gazdasági bizottság a felügyelő bizottságok véleményének figyelembevételével hozza meg a döntéseit. Ezt a javaslatot a gazdasági bizottság hallotta Faddi Horváth Pál képviselőtől. Jogászként elmondta a véleményét, hogy a cégnek van egy előterjesztett üzleti terve, arról a gazdasági bizottság tud állást foglalni igennel, vagy nemmel. Az üzleti terv tartalmaz költségvetési támogatást, amit lehet növelni, ezért üzleti tervet kell módosítani, ha annak a forrásai megjelennek. A felügyelő bizottságnak hatásköre nincs abban, hogy üzleti tervet érintő módosító indítvánnyal éljen. A gazdasági bizottsági ülésen módosító indítvánnyal a bizottság tagjai élhetnek, a felügyelő bizottságok elnökei nem. A gazdasági bizottság a cég által előterjesztett üzleti tervet tárgyalta, azt elfogadásra javasolta a képviselő-testületnek. 

Dr. Kovács Tamás képviselő: a pénzügyi bizottság nevében támogatja Pető Péter képviselő 
által elmondottakat. A cég által beadott üzleti tervet a felügyelő bizottság és a gazdasági bizottság elfogadta. Ha azt év közben szükséges módosítani, azt megtehetik, ha meg tudja jelölni képviselő úr a plusz támogatás forrását. 
Javasolja fogadják el a gazdasági bizottság által támogatott üzleti tervet, s ha évközben szükség van rá, akkor plusz támogatást biztosítsanak a társaságnak. 

Dr. Nagy István polgármester: kéri Faddi Horváth Pál képviselőt, hogy vonja vissza módosító 
javaslatát. A jószándékú módosító javaslatát a költségvetés tárgyalásánál terjessze a képviselő-testület elé. Most arról nem tudnak dönteni, hogy megemelik a támogatást, arról a költségvetés elfogadásakor tudnak dönteni. Amennyiben indokolt és szükséges, a cég támogatásának növelésére a költségvetési vitában vissza tudnak térni. Most az üzleti terv elfogadásáról kell dönteni.

Faddi Horváth Pál képviselő: elmondja, hogy 4 éves időszakra gondolta a támogatás növelését 
a cég vonatkozásában. Amennyiben szükségessé válik a szociális foglalkoztatónál a különböző elvonások miatt az üzleti terv módosítása, akkor keresni kell a lehetőséget a támogatásra. Ilyen kevés pénzzel egyetlen nonprofit társaság sem működik a város területén. Elvi kérdésről van szó. Megérti az aggályt, hogy minden forint számít, az 1,5 millió forint is. Vannak más cégek, akik 8-10 milliós költségvetési támogatást kaptak. A cég működése tekintetében 1,5 millió forint kardinális kérdés. Azt el tudja fogadni, ha szükséges, akkor pótlólagosan támogatást biztosítanak a társaságnak.

Sallai László ügyvezető igazgató: köszöni, hogy a felügyelő bizottság elnöke előterjesztette a 
támogatás mértékének emelésére vonatkozó javaslatot. Az történt, hogy november 15-ei határidővel kellett az üzleti tervet leadni. A felügyelő bizottság elfogadta a 22,7 millió forintos támogatást.

Dr. Kovács Tamás kérdésére válaszolja, hogy 2010. évben az önkormányzat 5 millió forinttal több támogatást biztosított, mint a 2009-es évben. Ez a 2,4 millió forintos plusz támogatás lenne a plusz tartalék a 2012. évre, ha lejár a hatósági szerződésük. A hatósági szerződéssel kapcsolatban előterjesztések történtek a minisztériumhoz. Nem tudni, hogy milyen kimenetele lesz, lehet, hogy már 2011-ben megszüntetik és csak egy évre hosszabbíthatják meg a hatósági szerződést. A hosszú távú céljaik között szerepel, hogy stabil gazdasági helyzetbe kerüljön a gazdasági társaság. Ez a stabilitás nem azt jelenti, hogy 5-6 hónapot ki tudnak húzni állami támogatás nélkül, hanem azt jelenti, hogy azt a 2-3 hónapot át tudják vészelni, amikor nem jár támogatás a társaságnak. 

Elmondja, hogy további fejlesztéseket igyekszenek a foglalkoztatónál elkezdeni, ami további kiadásokat jelent. Igyekszenek úgy beosztani a társaság vagyonát, hogy az valóban a munkavállalók érdekeit szolgálja, illetve a társaság fejlesztésére irányuljon. Szeretné, ha likviditási problémájuk esetén támogatást kapnának.
Dr. Nagy István polgármester: tekintettel arra, hogy Faddi Horváth Pál képviselő a módosító 
javaslatát visszavonta, az eredetileg előterjesztett üzleti tervet bocsátja szavazásra.
A Képviselő-testület 14 igen szavazattal, 1 tartózkodással az alábbi határozatot hozta:

232/2010.(XII.16.) Kt. 





h a t á r o z a t

Mosonmagyaróvár város Önkormányzata Képviselő-testülete a Szociális Foglalkoztató Szolgáltató és Kereskedelmi Közhasznú  Nonprofit Kft. 2011. évi üzleti tervét elfogadta.

9. napirendi pont

Flesch Károly Kulturális Központ Kiemelten Közhasznú Nonprofit Kft. 2011. évi üzleti terve

Jelenlévő képviselők száma: 14

Dr. Baloghné Staár Katalin képviselő: a felügyelő bizottság, az oktatási, kulturális és sport 
bizottság, valamint a frakció véleményét ismerteti. Nagyon alapos, részletes üzleti tervet kaptak. A Flesch Károly Kulturális Központ Nonprofit Kft. 2008. január 1-jével kezdte meg tevékenységét. Alapfeladatai közé tartoznak az ingyenes rendezvények, színházi előadások, városi nagyrendezvények lebonyolítása, kiscsoportok, szakkörök, különböző egyesületek befogadása, működésük segítése. Pozitívumként emeli ki az eltelt időszakról a bérletes előadások színvonalának emelkedését, a megvásárolt bérletek számának növekedését, a pályázati, szponzori támogatások nagymértékű emelkedését. Továbbra is cél a rendezvények, koncertek, különböző előadások számának növelése, látogatottság bővítése. Továbbra is feladat az intézmény felújításának folytatása. 2010. évben az Önkormányzat 110 millió forint támogatást biztosított a Kft-nek. 2011-ben a kft. a kötelező feladatok ellátására az üzleti tervében 120 millió forintot tervezett. Költségnövelő tényezőként várható az anyagi jellegű ráfordításoknál a folyamatosan emelkedő üzemeltetési díjak, áram, víz-, és ezek vonzataként a felhasznált anyagok költségei is, mivel ezek is emelkednek. A kulturális rendezvények és a hozzákapcsolódó technikai feladtok kiadásai az előző évhez képest emelkedtek, valamint itt kell elszámolni a javítási, karbantartási, felújítási munkákkal kapcsolatos kiadásokat is. Ez nagyon szembetűnő az előző időszakokban is, hogy a belső felújítások miatt egyre kulturáltabb környezet fogadja a látogatókat. 
A személyi jellegű ráfordításoknál az előző éveihez képest a különbözetet a túlórák, megbízási díjak, valamint az ügyvezető igazgató 2010. évi bérének változásai teszik ki. Összegezve az előzőekben felsorolt várható költségvetési tételek emelkedése miatt az üzleti tervben szereplő feladatellátáshoz, városi nagyrendezvények lebonyolításához az üzleti tervben szereplő 120 millió forintot a felügyelő bizottság, az oktatási, kulturális és sport bizottság és a frakció reálisnak tartotta, az üzleti tervet egyhangúlag támogatta. Kéri a képviselő-testületet a Flesch Károly Kulturális Központ Nonprofit Kft. üzleti tervének elfogadására.
Dr. Pető Péter képviselő: a gazdasági bizottság egyhangúlag támogatta a Flesch Károly 

Kulturális Központ Nonprofit Kft. 2011. évi üzleti tervének elfogadását.
Szabó Miklós képviselő: 9,9 %-os növekedés mutatkozik a Kft. önkormányzati 

támogatásában. Ennek az indokát az üzleti tervben látják is. Bérfejlesztés vonatkozásában az üzleti terv csak az ügyvezető igazgató vonatkozásában tesz említést. Látták, hogy az összes önkormányzati társaságnál 4 %-os bérfejlesztés valósul meg. A Flesch Kft. évről-évre színvonalasabb munkát végez ugyanazzal a létszámmal. Nem látja az üzleti tervben a dolgozókra vonatkozó bérfejlesztést. Úgy gondolja, hogy ez a szféra is megérdemelné a bérfejlesztést. A Moson városrész fesztiválja külön költségvetési igénnyel jelentkezik? 
Dr. Kovács Tamás képviselő: két felügyelő bizottsági ülést is tartottak, egyeztettek az 

ügyvezető igazgatóval és az oktatási, kulturális és sport bizottság elnökével. A bérfejlesztésekkel kapcsolatban abban állapodtak meg, hogy a  központ dolgozóinak a túlóráit fogják emelt szinten kifizetni. Ilyen értelemben a bérfejlesztés sem marad el, az emelt óradíjak kellőképpen kompenzálják a bér jellegű juttatásokat. 

A kulturális központ ablakrendszere, illetve csatorna rendszere 25 éves. Rendkívül rossz állapotban van. Megegyeztek az ügyvezető igazgatóval, hogy 2011. évben a problémákat, gondokat orvosolni kellene. Erre  pályázati lehetőséget kell keresni. 

Az üzleti tervet támogatja.

Kopetti Tamás képviselő: az üzleti terv megfelelő és jó. Kérdése az, hogy ennek a 
finanszírozására miből lesz pénz? Polgármester úr parlamenti felszólalását pozitívnak tartja, hogy a város érdekében szólt. Nem tudja mennyi eredménye lesz a hozzászólásának, de a város költségvetéséből közel 200 millió forint esik ki. Ezért nem hiszi, hogy az üzleti tervek megvalósíthatók lesznek. mert a költségvetés nem engedi meg. 
Dr. Nagy István polgármester: a társaságok ügyvezető igazgatói tettre készek. Nagyon bízik 

abban, hogy eredményes munkát fognak végezni a következő időben.

Dr. Árvay István alpolgármester: szeretnék új alapokra helyezni a városban működő 

gazdálkodó szervezetekkel való önkormányzati kapcsolatukat. Ezért januárban szeretnének elindítani egy korábbiaktól eltérő kapcsolattartási formát. Korábban ez a virilista szűk körű megbeszélés volt. Ezt szeretnék kibővíteni legalább a helyben működő 50 legnagyobb cég képviselőjére. Ennek házigazdái első körben az önkormányzati cégek lennének, ahol bemutatkoznának, a város egyéb vállalkozásai felé kiajánlanák magukat. Egyenként és összességükben is az önkormányzati cégek jelentős szerepet képviselnek a város gazdasági életében. Szeretnék ezeket a megbeszéléseket körforgásszerűen úgy folytatni, hogy más vállalkozások, vállalkozáscsoportok lennének a házigazdák. Ezúton elnézést kér azoktól, akik számítottak a decemberi virilista megbeszélésre. Levélben értesítették őket az időpontváltozásról. Újévi köszöntő keretében kibővített létszámmal fog megvalósulni az összejövetel.
Dr. Nagy István polgármester: a Flesch Károly Kulturális Központ Nonprofit Kft. 2011. évi 

üzleti tervét bocsátja szavazásra.
A Képviselő-testület 14 igen (egyhangú) szavazattal az alábbi határozatot hozta:

233/2010.(XII.16.) Kt. 





h a t á r o z a t

Mosonmagyaróvár város Önkormányzata Képviselő-testülete a Flesch Károly Kulturális Központ Kiemelten Közhasznú Nonprofit Kft. 2011. évi üzleti tervét elfogadta.
10. napirendi pont

Mosonmagyaróvár helyi fenntartható fejlődés stratégiájának tervezete

Nyitrai József képviselő: a gazdasági bizottság egyhangúlag támogatta az előterjesztést.

Faddi Horváth Pál képviselő: a mosoni bizottság egyhangúlag támogatja az előterjesztést.
Dr. Nagy István polgármester: az előterjesztés a városnak egy olyan szegmensére hívja fel a 

figyelmet, amely a jövőt illetően fontos. Javasolja elfogadását.
A Képviselő-testület 14 igen (egyhangú) szavazattal az alábbi határozatot hozta:

h a t á r o z a t

Mosonmagyaróvár város Önkormányzata Képviselő-testülete elfogadja „Mosonmagyaróvár város Helyi Fenntartható Fejlődés Stratégiája (Local Agenda 21)” című fenntarthatósági programját, mely e határozat mellékletét képezi.  

Felelős: Dr. Nagy István polgármester

             Dr. Németh Andrea jegyző

Határidő:  végrehajtás: folyamatos

                felülvizsgálat első ízben 2011 évben, azt követően kétévente

11. napirendi pont
Mosonmagyaróvár építési és városrendezési szabályzatának megállapításáról szóló rendelet módosítása

Nyitrai József képviselő: a gazdasági bizottság egyhangúlag támogatja a rendelet-módosítást.

A Képviselő-testület 14 igen (egyhangú) szavazattal az alábbi rendeletet alkotta:

35/2010. (XII. 17.) 




önkormányzati rendelete

Mosonmagyaróvár város Önkormányzata Képviselő-testülete Mosonmagyaróvár város építési és városrendezési szabályzatának megállapításáról szóló 15/2002.(V.15.) önkormányzati rendelet egyes szabályozási elemeinek módosításáról szóló rendeletét megalkotta.

Településrendezési tervek módosításának új rendszere

Nyitrai József képviselő: a gazdasági bizottság egyhangúlag támogatja a településrendezési 

tervek módosítására előterjesztett javaslat elfogadását.

Faddi Horváth Pál képviselő: a mosoni bizottság egyhangúlag támogatja a javaslatot.

A Képviselő-testület 14 igen (egyhangú) szavazattal az alábbi határozatot hozta:

h a t á r o z a t

Mosonmagyaróvár város Önkormányzata Képviselő-testülete a város településrendezési terveinek módosítási folyamatát az alábbiak szerint szabályozza :

1. Mosonmagyaróvár város Képviselő-testülete a város településrendezési terveit 2011-től kezdődően évi egy alkalommal vizsgálja felül. A felülvizsgálat időpontja minden évben a novemberi (decemberi) képviselő-testületi ülés.


2. A településrendezési tervek módosítására irányuló kérelmek beadási határideje : április 30. 


3. A módosítási kérelmek előzetes elbírálása, a szükséges településfejlesztési döntés határozatok meghozatala a júniusi képviselő-testületi ülésen történik. A határozat alapján indul a véleményeztetési eljárás.


4. Az önkormányzat minden kérelmezővel településrendezési szerződést köt. A szerződés tartalmazza többek között mindazon költségek és ráfordítások megosztását, a kérelmező általi átvállalását, melyek a cél megvalósításának előfeltételei vagy következményei és egyébként az önkormányzatot terhelik.


5. A képviselő-testület önkormányzati érdekű vagy magasabb rendű jogszabályok változása, esetleg törvényességi észrevétel miatti módosítások esetében soron kívüli döntést hozhat.


6. Az új eljárási rend a már folyamatban lévő ügyekre nem vonatkozik.

 Felelős: Kitley Tibor városi főépítész

 Határidő: 2011. december 31.

12. napirendi pont
Mosonudvar leválásával kapcsolatos aktuális feladatok


Jelenlévő képviselők száma: 15 
Nyitrai József képviselő: a gazdasági bizottság a területátadás vonatkozásában az „A” variáció 

elfogadását javasolja.

Kránitz Péter képviselő: a szociális és egészségügyi bizottság egyhangúlag támogatja a 

bölcsődei, az egészségügyi alapellátási, valamint a védőnői feladatok ellátására előterjesztett javaslat elfogadását.

Dr. Baloghné Staár Katalin képviselő: az oktatási, kulturális és sport bizottság egyhangúlag 

javasolja a közoktatási megállapodás megkötését Mosonudvarral.

Dr. Árvay István alpolgármester: polgármester úr felhatalmazása alapján két ízben tárgyalt 
Mosonudvar képviselőivel. A példaértékű együttműködés alapját az teremtené meg, ha a területre vonatkozóan megállapodásra tudnának jutni. A tárgyalások során több variáció volt, amiből kettő maradt, ami a kompromisszum irányába megfontolandó. Dönteni abban kell, hogy Mosonmagyaróvár melyiket támogatja a két variáció közül. Az előterjesztésben kék és sárga színnel jelölték a variációkat. Mosonmagyaróvár képviselő-testületének elfogadásra a sárga színnel jelölt „A” variációt javasolja. Mosonudvar a másik variációt erőltetné, viszont minden további megegyezésük annak a feltétele, hogy Mosonudvar az általuk javasolt területátadást jóváhagyja-e vagy sem. Az összes többi, ami a megállapodás részévé kell hogy váljon, vagyonosztás, megállapodások tekintetében ennek a feltétele. Ha Mosonudvar visszautasítaná a területi javaslatukat, akkor az előterjesztésben szereplő megállapodások nem kötődnek meg, illetve nem kezdődnek el a vagyonosztozkodás körében azok a tárgyalások, amelyeknek az elveit tartalmazza az előterjesztés.
Dr. Nagy István polgármester: azt szeretnék kifejezni az előterjesztéssel és jelezni, hogy a 

város maximális kompromisszumkészsége benne van. A város által támogatott javaslattal Mosonudvar működőképességét tudják biztosítani, de itt a határ. Nem tudnak további kedvezményeket biztosítani.

Szabó Miklós képviselő: az oktatási vonalon és a különböző ellátó rendszerekben a 
megállapodás az előterjesztett formában megkötésre kerüljön, azzal nincs probléma. Alapvetően érezhető volt, hogy a vagyon és a terület megosztás a kardinális kérdés. Mosonmagyaróvár város még az előző ciklusban, amikor a leválási folyamat elindult, két alternatívát tett le. Nyilván az a tárgyalások folyamán finomult. Kardinális kérdés az volt, hogy a 86-os úttól Jánossomorja irányába a balra eső terület hova fog tartozni, Mosonmagyaróvárnál marad, vagy Mosonudvarhoz kerül. Az egyik javaslat az volt, hogy arányaiban nagyobb külterületet akkor kapja meg Mosonudvar, ha ez a balra eső terület Mosonmagyaróvárnál marad. Szerinte ez a variáció bíróság előtt is védhető lenne.
Mosonudvar fejlesztési lehetőségei potenciálisan nagyobbak lesznek hosszútávon, ha  nagyobb külterületi résszel rendelkezik. Nyilván az idő is szerepet játszik, mert minél előbb szeretné ezeknek a cégeknek az adóbevételét saját magánál látni a település. Ez a javaslat már nincs.

A törvény alapján az új község külterülete a belterülethez kapcsolódó egybefüggő terület. Véleménye szerint a 86-os út eléggé nagy választóvonal. Az a terület nem tekinthető az új község területének. Bíróság előtt ez abszolút védhető azzal az indokkal is, hogy nagyobb külterületet kap a település, mint ami lakosságarányosan járna. Úgy látja, hogy a város ebben az irányban nem kíván ahhoz a korábbi variációhoz ragaszkodni.

A vagyon és a terület megosztásnál az adósság arányos részét is érvényesíteni kell Mosonudvar tekintetében. 

Dr. Nagy István polgármester: Mosonmagyaróvár mindent megtett azért, hogy 
kompromisszumra jussanak. Eddig tudnak elmenni. Ha az ipari park hozzájuk kerül, akkor a település működőképességét biztosítja. Arra kellett választ találni, hogy a falu működőképessége hogyan biztosítható.

Dr. Kovács Tamás képviselő: az adósságállomány megosztására szeretné megismerni az 
álláspontot. Mekkora iparűzési adócsökkenés várható a jövő évre vonatkozóan, ha ez a területi változás bekövetkezik.

Dr. Árvay István alpolgármester: feltételezve, hogy nem kerül sor bírósági tárgyalásra, egy-
két elvet rögzíteni szükséges. Azon a vonalon indultak el, amit az előző képviselő-testület előkészített. Annak két hibája volt, ellentmondott annak, amit a hivatal az előkészítő munka során az asztalra letett. Az önálló községgé válás kapcsán felterjesztésre került a község költségvetési terve, amely arra a teljes adóbevételre alapított, ami az ott működő cégek adóját figyelembe vette. Így hagyták jóvá az önállósodását a településrésznek. Ezt a hivatal által szolgáltatott adatok alapján tették le, 70 millió forint körüli bevételi és kiadási terve volt a településnek. Ha ebből tollvonással kihúznak 30 milliót, az a vád éri őket, hogy félrevezették az önálló községgé válás során a települést és ennyiből nem lehet működtetni. Ebbe is belemehettek volna, ezt még fel is vállalta volna a város vezetése. 
A másik kardinális kérdés az, hogy a vagyonosztozkodás során könyv szerinti értéken szeretnék osztani a vagyont. Mosonmagyaróvár vagyona kb. 27 milliárd forint, ebből leveszik a 3 milliárdos adósságot, 24 milliárd forinton lehet osztozkodni. Ha a bíróság elé kerül a vagyonosztás, biztosak lehetnek benne, hogy nem könyv szerinti értéken kell osztani, s akkor igen fájó pontja lenne a képviselőknek, hogy melyik belterületen lévő iskolát, vagy intézményt adják át Mosonudvar részére. Most van rá esély, hogy olyan intézményből tudnak nem működő vagyont átadni, ami úgymond kistérségi működésben van, régi járást kiszolgáló létesítményben. Ha most felértékelnék a vagyont duplájára, akkor elég nehéz helyzetbe kerülne a város. 
Ezért a kompromisszum irányába próbáltak elmenni és nem a perben bizonygatni azt, hogy Mosonudvar történelmét, hagyományai szerint a 86-os út jobb oldalán kell keresni. 
Ilyen módon szűkítették a mozgásteret. A 2 km²-es felajánlott területet a 86-os úttól jobbra eső terület helyett átmentek a 86-os út másik oldalára, de csak abba kockába, amin jelenleg is belterületi beépítés van. Rögzítették a tárgyaláson, hogy Mosonmagyaróvár ellenérdekelt abban, hogy a kapujában egy 40 hektáros ipari park fele akkora iparűzési adóval elkezdjen működni, hiszen nekik intézmény-fenntartási kötelezettségük nincs és az adóparadicsommá lehetne varázsolni ezt a területet. Ez a városnak nem érdeke.

A térképen sárgával jelölt terület minimális fejlesztési lehetőséget biztosít a már meglévő cégeknek, de olyan típusú fejlesztésre nem ad lehetőséget, amely nagyságrendileg akadályozná Mosonmagyaróvár jövőbeni fejlődését. 
Sajnálattal vette tudomásul, hogy a település képviselői nem vették figyelembe: nem 5 vagy 10 évre alapítanak községet, hanem hosszabb időre. El is mondta véleményüket, de a szűk és azonnali gazdasági érdekek úgy látszik ott is jobban működnek. A következő nagy feladat a vagyonosztozkodás lesz, az elveit az anyag rögzíti, működőképes, korlátozottan forgalomképes és forgalomképtelen vagyonból annak arányában kell osztani, ahogy az a város vagyonán belül megjelenik. Van már terv arra, hogy mit fognak átadni viziközműbe, nem működő vagyonba stb. Ezt nem szeretné most részletezni, mert pl. az oktatási megállapodás megkötésének is az a feltétele, hogy a terület vonatkozásában mindkét testület elfogadó határozatot hozzon. Önmagában nem tud a település működni, mert ha nincs adóbevétele, akkor nincs költségvetése. Hiába kötnek velük oktatási megállapodást, fizetni nem tudnak. 

Azt javasolja kompromisszumként, hogy a képviselő-testület az „A” variációt fogadja el. Bízik abban, hogy a másik testület is a józan érvek mellett tud állást foglalni.

Dr. Pető Péter képviselő: a pereskedéstől óva inti a testületet. Azt gondolja, hogy egy 
rosszabbnak tűnő kompromisszum is jobb lehet, mint évekig várni egy reménybeli jobb ítéletre. A köztársasági elnök az önálló községi jogot megadta Mosonudvarnak. Ezek után már van egy helyzet. Két települési önkormányzatnak létezni kell egymás mellett. Azt gondolja mindkét településnek elemi érdeke, hogy működőképes együttműködést alakítsanak ki egymással. Ha komplexen kezelik ezt a kérdést, amennyiben területben, vagyonban előrelépés van, úgy nyilvánvalóan a napirend többi részét is tudják tárgyalni. A megállapodás-tervezetek példásan jók, bár minden községgel ilyen típusú együttműködésben tudnának létezni és a kistérség számos feladata nem hárulna túlnyomó többségben Mosonmagyaróvár városra, mint régi járási székhelyre. 
Azt gondolja, hogy ha reális kompromisszummal állnak elő, biztos a városnak fájni fog, mert a leválás is fájt, de legkevésbé sérti a város hosszú távú érdekeit és megadja a lehetőséget az új községnek a fejlődésre. Ha már a területben, a vagyonban elkezdenek pereskedni, akkor lehet, hogy az új község ellehetetlenül, de hosszútávon abból a város sem jönne ki jól. 

Frakciójuk az „A” variációt támogatja, amely kompromisszumos javaslat, más mint amiről korábban beszéltek. Ez a javaslat előremutató és bízik abban, hogy az új község képviselő-testülete is figyelembe veszi a körülményeket és elfogadja a javaslatukat, mert az hosszútávon Mosonudvarnak is jó és a városnak sem nagyon hátrányos. Jó lenne, hogy olyan példaértékű együttműködést lehetne kialakítani, ami a térség többi településének is mintául szolgálhat, hiszen minden közszolgáltatást a várostól vesz igénybe a település.
Dr. Németh Andrea jegyző: kiegészítésként elmondja, hogy október 3-át követően 
megkezdték a leválással kapcsolatos feladatokat, illetve azok előkészítését. Vannak olyan kötelezettségek, amelyeket már teljesíteni is kellett. Többek között ilyen pl. az állami normatíva, amely 1,5 millió forint, az SZJA kiegészítéssel együtt átadásra került a községnek, hiszen valamiből nekik is el kellett kezdeni a munkát. Erre született együttműködési megállapodást, amit nem kell a testület elé hozni. A két polgármesternek kellett a megállapodást aláírnia. 5 millió forintot átutaltak a községnek, hiszen a forgalomképes vagyonban valamennyi készpénzt is kell biztosítani számukra. Ezt is rögzítették az együttműködési megállapodásban.

Dr. Árvay István alpolgármester úr által elmondottakat annyiban egészíti ki, hogy valóban a közoktatási és bölcsődei szolgáltatásokra vonatkozóan a megállapodások feltételes módban vannak. Az egészségügyi alapellátás és a védőnői szolgálat biztosítására, ha a testület megszavazza az előterjesztést, az hatályba lép, de ez az önkormányzattól független. A feladatellátás a városhoz kapcsolódik. 
Szabó Miklós képviselő: természetesen híve annak az elvnek, hogy élni és élni hagyni. Mind 
Mosonmagyaróvárnak, mind Mosonudvarnak az az elemi érdeke, hogy együttműködve mindkét település működőképes legyen. Ezért mondta, hogy a megállapodások, amelyek előkészítésre kerültek azok jók, bár a többi településsel is lenne olyan kényszerhelyzet, amikor ezt érvényesíteni tudják. 
A nevelési tanácsadó vonatkozásában kérdezi, hogy az igénybevételről a nevelési tanácsadó számláz a városnak és azt Mosonudvar megtéríti? Javasolja, hogy közvetlenül Mosonudvarnak számlázzon a nevelési tanácsadó. 

Hunyaddobrai Éva osztályvezető: úgy gondolták, hogy az igénybevételnek megfelelően a 
nevelési tanácsadó fog számlát kiállítani a települési önkormányzatnak. Az intézménynek beszedni a bevételt, hiszen a költségvetésében ez tervezésre került. 
Területátadás, vagyonmegosztás

Dr. Nagy István polgármester: a terület átadásra vonatkozóan az „A” variációt teszi fel 

szavazásra. 

A Képviselő-testület 13 igen szavazattal, 2 tartózkodással az alábbi határozatot hozta:

236/2010.(XII.16.) Kt. 





h a t á r o z a t

Mosonmagyaróvár város Önkormányzata Képviselő-testülete Mosonudvar leválásával kapcsolatosan a terület átadásra „A” variációt  fogadja el.
Felhatalmazza a polgármestert a tárgyalások lefolytatására.

Felelős: Dr. Nagy István polgármester

Határidő: 2011. április 3.

Közoktatási megállapodás
Dr. Nagy István polgármester: szavazásra bocsátja a közoktatási megállapodás-tervezetet.

A Képviselő-testület 15 igen (egyhangú) szavazattal az alábbi határozatot hozta: 

237/2010.(XII.16.) Kt. 




h a t á r o z a t

Mosonmagyaróvár város Önkormányzata Képviselő-testülete - amennyiben Mosonudvar Mosonmagyaróvárral kíván közoktatási megállapodást kötni  - a mellékelt közoktatási megállapodást jóváhagyja. 

Felhatalmazza a polgármestert a megállapodás aláírására.

Felelős: Dr. Nagy István polgármester

Határidő: 2010. december 31.

Bölcsődei szolgáltatások igénybevételére megállapodás

Dr. Nagy István polgármester: szavazásra bocsátja a bölcsődei szolgáltatások igénybevételére 

vonatkozó megállapodás-tervezetet.

A Képviselő-testület 15 igen (egyhangú) szavazattal az alábbi határozatot hozta: 

238/2010.(XII.16.) Kt. 




h a t á r o z a t

Mosonmagyaróvár város Önkormányzata Képviselő-testülete - amennyiben Mosonudvar Mosonmagyaróvárral kíván megállapodást kötni a bölcsődei szolgálat ellátására - a mellékelt megállapodást jóváhagyja. 

Felhatalmazza a polgármestert, a megállapodás aláírására.

Felelős: Dr. Nagy István polgármester

Határidő: 2010. december 31.

Háziorvosi és védőnői körzetek megállapításáról szóló rendeletek módosítása
Dr. Nagy István polgármester: szavazásra bocsátja a háziorvosi és védőnői körzetek 

megállapításáról szóló rendeletek módosítását.

A Képviselő-testület 15 igen (egyhangú) szavazattal az alábbi rendeleteket alkotta:

36/2010.(XII.17.) 




önkormányzati rendelet

Mosonmagyaróvár város Önkormányzata Képviselő-testülete a háziorvosi körzetek megállapításáról szóló 20/2002.(VI.28.) önkormányzati rendelet módosításáról szóló rendeletét megalkotta. 

37/2010.(XII.17.) 




önkormányzati rendelet

Mosonmagyaróvár város Önkormányzata Képviselő-testülete a védőnői körzetek megállapításáról szóló 21/2005.(IV.29.) önkormányzati rendelet módosításáról szóló rendeletét megalkotta. 

Egészségügyi alapellátás biztosítása
Dr. Nagy István polgármester: szavazásra bocsátja a Mosonudvar egészségügyi 

alapellátásának biztosítására előterjesztett határozati javaslatot. 

A Képviselő-testület 15 igen (egyhangú) szavazattal az alábbi határozatot hozta: 

239/2010.(XII.16.) Kt. 




h a t á r o z a t
1. Mosonmagyaróvár Város Önkormányzatának Képviselő-testülete hozzájárul, hogy a Mosonmagyaróvár város területén területi ellátási kötelezettséggel rendelkező felnőtt és gyermek háziorvosok, valamint felnőtt és gyermek fogorvosok 2011. február 1. napjától csatolt községként egészségügyi alapellátást biztosítsanak Mosonudvar község lakosságának.


Felelős: Dr. Nagy István polgármester
Határidő: 2010. december 20.

2. Mosonmagyaróvár Város Önkormányzatának Képviselő-testülete felhatalmazza a Polgármestert, hogy a feladatellátáshoz szükséges szerződéseket megkösse.

Felelős: Dr. Nagy István polgármester

Határidő: 2010. december 20

Védőnői szolgálat feladatellátási megállapodás-tervezete

Dr. Nagy István polgármester: szavazásra bocsátja a védőnői feladatellátási megállapodás-

tervezetet.

A Képviselő-testület 15 igen (egyhangú) szavazattal az alábbi határozatot hozta: 

240/2010.(XII.16.) Kt. 




h a t á r o z a t

1. Mosonmagyaróvár Város Önkormányzatának Képviselő-testülete felhatalmazza a polgármestert, hogy a védőnői szolgálat feladatellátásáról szóló megállapodást Mosonudvar község Önkormányzatával megkösse.

Felelős: Dr. Nagy István polgármester

Határidő: 2010. december 20.


2. Mosonmagyaróvár Város Önkormányzatának Képviselő-testülete felhatalmazza a Polgármestert, hogy a feladatellátáshoz szükséges finanszírozási szerződést megkösse.

Felelős: Dr. Nagy István polgármester

Határidő: 2010. december 20
13. napirendi pont

14. sz. háziorvosi körzet betöltésére beérkezett pályázatok elbírálása


Szavazásban résztvevő képviselők száma: 14

Kránitz Péter képviselő: a 14. sz. háziorvosi körzet betöltésére kiírt pályázatra két érvényes 

pályázat érkezett. Mindkét pályázót alkalmasnak találta a szociális és egészségügyi bizottság a feladatellátásra. A 14. sz. háziorvosi körzet orvosának a szociális és egészségügyi bizottság 6 igen szavazattal, 1 tartózkodással dr. Szinger Évát javasolja.

Dr. Pető Péter képviselő: javasolja a bizottság által javasolt személy kinevezését. Örül annak, 

hogy a kiírt pályázatra két jelentkező volt. Jó lenne, ha a másik jelöltet is a városban tudnák tartani, hiszen az egészségügyi alapellátás fontos feladat, s most is üresedett meg háziorvosi körzet.

Dr. Iváncsics János alpolgármester: nagyon örülnek annak, hogy a 14. sz. háziorvosi körzet 

betöltésére sor kerül. Két szimpatikus jelentkező volt. A két jelentkező között a doktornő javára az döntött, hogy mosonmagyaróvári és nagyobb tapasztalattal rendelkezik.

Dr. Nagy István polgármester: több fiatal orvos is érdeklődött állás iránt. Bízik abban, hogy a 

város vonzó lesz a fiatal orvosok számára. 
A Képviselő-testület 14 igen (egyhangú) szavazattal az alábbi határozatot hozta:
241/2010.(XII.16.) Kt. 




h a t á r o z a t

1. Mosonmagyaróvár város Önkormányzatának Képviselő-testülete 2011. február 1. naptól a 14. sz. háziorvosi körzetben a területi kötelezettség biztosításával megbízza dr. Szinger Évát.  


Felelős: Dr. Nagy István polgármester

Határidő: 2010. december 31.

2. Mosonmagyaróvár város Önkormányzatának Képviselő-testülete felhatalmazza a Polgármestert, hogy 2010. február 1. naptól a 14. sz. háziorvosi körzetre vonatkozó  egészségügyi ellátási  szerződést kösse meg.

Felelős: Dr. Nagy István polgármester

Határidő: 2010. december 31.

14. napirendi pont
A Képviselő-testület 2011. évi munkaterve


Szavazásban résztvevő képviselők száma: 15

Szabó Miklós képviselő: az igazgatási és ügyrendi bizottság 2 igen szavazattal, 1 

tartózkodással javasolja a 2011. évi munkaterv elfogadását.
A Képviselő-testület 14 igen szavazattal, 1 tartózkodással az alábbi határozatot hozta:

242/2010.(XII.16.) Kt. 




h a t á r o z a t

A képviselő-testület Mosonmagyaróvár város Önkormányzata Képviselő-testületének 2011. évi munkatervét, valamint a képviselő-testület bizottságainak a 2011. évi munkatervhez kapcsolódó feladatait jóváhagyja.

15. napirendi pont

Éltes Mátyás Intézményfenntartó Társulás megszüntetése

Dr. Baloghné Staár Katalin képviselő: az Éltes Mátyás Intézményfenntartó Társulást 19 

önkormányzat hozta létre. A megalakulás óta eltelt évek gyakorlata azt mutatta, hogy 19 tag esetén a társulás működtetése rendkívül nehézkes, a fenntartói jogok gyakorlója és a fenntartói kötelezettségek teljesítője a tagok érdektelensége miatt ténylegesen Mosonmagyaróvár város Önkormányzata volt. Ez a gyakorlat nem felel meg sem a jogszabályi előírásoknak, sem a társulási megállapodásnak. Szükség van a Társulás jogi helyzetének rendezésére, olyan megoldás keresésére, amely a feladatellátást a továbbiakban is megfelelő formában biztosítja. Ezért meg kell szüntetni az intézményfenntartó társulást és új társulási megállapodást kell kötni. Ugyancsak döntés szükséges ahhoz, hogy az Önkormányzat részt kíván venni a társulási törvény 8. §-a alapján létrehozandó új közoktatási intézményfenntartó társulásban. Így megnyugtatóan rendezni lehet az Éltes Mátyás Intézményfenntartó Társulás helyzetét. Az oktatási bizottság egyhangúlag támogatja az előterjesztés elfogadását.

Dr. Pető Péter képviselő: be nem vált társulási forma megszüntetéséről és helyette korszerű új 

formában történő feladatellátásról van szó. Amikor az összes önkormányzat meghozza a megszüntetésről és az új működtetési formáról szóló döntését, akkor jön létre az új közoktatási intézmény-fenntartói társulás. Javasolja a határozati javaslat elfogadását.
A Képviselő-testület 15 igen (egyhangú) szavazattal az alábbi határozatot hozta:

243/2010.(XII.16.) Kt. 




h a t á r o z a t

1. Mosonmagyaróvár Város Önkormányzatának Képviselő-testülete egyetért az Éltes Mátyás Intézményfenntartó Társulás 2010. december 31. napjával történő megszüntetésével.


2. Mosonmagyaróvár Város Önkormányzata, a fogyatékkal élő gyermekek speciális közoktatási feladatainak ellátása érdekében, részt kíván venni az Éltes Mátyás Általános Iskola, Óvoda, Készségfejlesztő Speciális Szakiskola, Diákotthon, Egységes Gyógypedagógiai Módszertani Intézmény és Pedagógiai Szakszolgálat közös fenntartására a helyi önkormányzatok társulásairól és együttműködéséről szóló 1997. évi CXXXV. törvény 8. §-a alapján létrehozandó közoktatási társulásban.


3. A Képviselő-testület felhatalmazza a polgármestert, hogy a Társulás megszüntetése és az új társulás megalakítása érdekében a szükséges nyilatkozatokat megtegye, az okiratokat, megállapodást aláírja.

Felelős: Dr. Nagy István polgármester

Határidő: 2010. december 31. 

16. napirendi pont

Győr-Moson-Sopron Megyei Szakképzés-szervezési Társulás Társulási Tanács tagjának visszahívása, új tag választása
Dr. Baloghné Staár Katalin képviselő: a társulás megalakulása óta a város 4 tagot delegált a 

társulási tanácsba. A város mindegyik szakképző intézménye képviseltette magát a Tanácsban. Objektív okok miatt a társulási tanács elnökhelyettese kezdeményezte Patai Péter visszahívását, helyére új tag delegálását. 
Az oktatási, kulturális és sport bizottság egyhangúlag támogatja Patai Péter visszahívását és helyette dr. Iváncsics János alpolgármester delegálását.

Szabó Miklós képviselő: a bizottság elnöke objektív okokra hivatkozott Patai Péter 

visszahívásánál. Tudomása szerint Patai Péter nem vett részt a társulási tanácsüléseken, ezért kezdeményezték a visszahívását, amit indokoltnak tart. Kérdezi nem merült-e fel, hogy a Bolyai Iskolából delegáljanak valakit a tanácsba?
Dr. Baloghné Staár Katalin képviselő: nem merült fel, hogy a Bolyai Iskolából delegáljanak a 

társulási tanácsba. A Bolyai Iskolában dolgozik, s mint az oktatási bizottság elnöke tudja képviselni az iskolát. Azt szerették volna, ha az oktatásért felelős alpolgármester lenne a társulási tanács tagja.

A Képviselő-testület 15 igen (egyhangú) szavazattal az alábbi határozatot hozta:

244/2010.(XII.16.) Kt. 




h a t á r o z a t

Mosonmagyaróvár város Önkormányzatának Képviselő-testülete a Győr-Moson-Sopron Megyei Szakképzés-szervezési Társulás Tanácsába az Önkormányzat képviseletére megválasztott Patai Pétert igazgatót 2010. december 16. napjával visszahívja és helyette dr. Iváncsics János alpolgármestert választja meg.


Felelős: Hunyaddobrai Éva osztályvezető 

Határidő: azonnal

17. napirendi pont

Polgármesteri Hivatal Szervezeti és Működési Szabályzatának módosítása 

Szabó Miklós képviselő: az igazgatási és ügyrendi bizottság 2 igen szavazattal, 1 tartózkodás 

mellett támogatta a hivatal szervezeti és működési szabályzatának módosítását.

Hushegyi Róbert képviselő: a projektiroda kettős irányítás alá tartozik majd. Javasolja 
különválasztani a szakmai irányítást és a szervezeti irányítást. 

Szabó Miklós képviselő: a gazdasági, fejlesztési ügyek dr. Árvay István alpolgármesterhez, az 

intézményi ügyek pedig dr. Iváncsics János alpolgármesterhez tartoznak. A projektiroda irányítása a területért felelős alpolgármesterhez tartozik. Intézményi szakmai pályázatokkal akkor nem Árvay alpolgármester úr foglalkozik?
Dr. Árvay István alpolgármester: elengedhetetlennek tartják, hogy a hivatali szervezeten belül 
legyen olyan közhivatalnok, aki a pályázatokkal foglalkozik. A projektiroda két dolgozója munkaügyi felügyeletét továbbra is a jegyző látja, a jegyző a munkáltatójuk ugyanúgy, mint a hivatal többi dolgozójának. 
A lényeg, hogy azoknál a pályázatoknál, ahol Mosonmagyaróvár a kedvezményezett, egy helyen legyen nyilvántartva. A pályázatokkal kapcsolatos döntések polgármester úr jogkörébe tartoznak, aki hozzá delegálta ezt a feladatot. A szakmai felügyelet egy alpolgármesterhez tartozik. Ez nem jelenti azonban azt, hogy a pályázatok előkészítése során a megfelelő szakemberek nem lesznek bevonva. Az irodának szervezési, koordinációs feladatai továbbra is megmaradnak és szeretnék a jövőben olyan módon fejleszteni, hogy nagyobb súllyal tudjon megjelenni a pályázatok figyelése, előkészítése, menedzselése vonatkozásában. Példaként elmondja, hogy Győrben is irodaként indult, ma már egész osztály foglalkozik a pályázatokkal. 
Jellemzően pályázatokról szól a világ. Azt szeretnék elkerülni, legyen az bármilyen típusú pályázat, hogy az a látókörükön kívül maradjon. Azt szeretnék, hogy minden a projektirodához fusson be, minden információt a hivatalnokok regisztráljanak és a szakmai segítő szervezeteket koordinálják. Ilyen módon gondolták a munkamegosztást. 

A politikai döntéshozó a polgármester. A nevében  ha kell, hogy Ő írja alá azokat a dokumentumokat, amelyek a pályázatokkal kapcsolatban felmerülnek. 

Dr. Nagy István polgármester: teljes összhangban tudják végezni a munkát, az összes 

kihívásra választ tudnak adni, ami felmerül.
A Képviselő-testület 14 igen szavazattal, 1 tartózkodással az alábbi határozatot hozta:

245/2010.(XII.16.) Kt. 




h a t á r o z a t

A Képviselő-testület a Polgármesteri Hivatal 171/2009. (IX. 10.) Kt. határozattal jóváhagyott Szervezeti és Működési Szabályzatát (a továbbiakban: SZMSZ) az alábbiak szerint módosítja:

1. Az SZMSZ 3.1. pontja az alábbiak szerint módosul: 

„3.1. A Polgármesteri Hivatal egységes önálló költségvetési szerv, amely a munkamegosztás céljából az alábbi, egymásnak mellérendelt belső szervezeti egységekből áll: 

 Igazgatási Osztály

 Okmányiroda (Osztály)

 Pénzügyi Osztály

- Adócsoport

 Humánszolgáltató Osztály

 Városfejlesztési és fenntartási Osztály

 Szervezési és Koordinációs Osztály

 Építési Osztály

 Ellenőrzési Iroda

 Gyámügyi Iroda (Gyámhivatal)

 Projekt Iroda

2. Az SZMSZ 3.2. pontja az alábbiak szerint módosul:

„3.2. Az osztályok élén osztályvezetői, az irodák élén irodavezetői vezetői megbízással rendelkező köztisztviselő áll. Az adócsoportot csoportvezető irányítja a pénzügyi osztályvezetőnek közvetlenül alárendelve. 

A Projekt Iroda nem önálló szervezeti egység. Irányítása a területért felelős alpolgármesterhez, illetve a jegyzőhöz tartozik.”
3. Az SZMSZ 5.1 pontja az alábbiak szerint módosul:

„5.1 Az Igazgatási Osztály feladata:
- családi ünnepek szervezése

- állampolgársági ügyek intézése

- hagyatéki ügyintézés

- hadigondozotti ellátás

- lakás- és helyiségigazgatás,

- települési gyámügyi és gyermekvédelmi igazgatás

- PTK-ból adódó feladatok ellátása

- szabálysértési ügyintézés

- szociális igazgatás

- biztosítja a feltételeket a Szociális Bizottság munkájához,

- elkészíti a bizottsági ülések jegyzőkönyvét, előkészíti és végrehajtja a 

  bizottsági döntéseket

- önkormányzati földbérleti ügyek

- hirdetmények kifüggesztése , záradékolása

- lakáscélú támogatásokkal kapcsolatos eljárások ( szoc.pol, áfa stb) 

·  működési engedélyek
·  vadkár, zöldkár-ügyintézés
·  vásár és piactartás engedélyezés és felügyelet
·  az állategészségügyi és növény-egészségügyi, államigazgatási és
  önkormányzati feladatok ellátása
·  telepengedélyek kiadása, bejelentésre kötelezett tevékenységek
  nyilvántartásba vétele,
·  hatósági igazolványok, bizonyítványok kiadása
·  talált tárgyakkal kapcsolatos ügyintézés,
·  méhek nyilvántartása, 
- pénznyerő automaták működtetéséhez szükséges jegyzői   hozzájárulások kiadása

- családi pótlék természetbeni formában történő nyújtása
-  iskoláztatási támogatás folyósításának felfüggesztése

- ellátja a képviselő-testület munkatervének megfelelően az osztály 

  feladatkörébe tartozó testületi előterjesztések készítésével kapcsolatos  

                                      feladatokat
- gondoskodik a képviselő-testület elé kerülő előterjesztések, 

  rendeletek, beszámolók, tájékoztatók, döntést igénylő ügyek szakmai

  előkészítéséről, a testületi döntések végrehajtásának megszervezéséről

- a részletes, munkatársakra lebontott feladatokat a humánpolitikai

  ügyintézőnél rendelkezésre álló munkaköri leírások tartalmazzák”
4. Az SZMSZ 5.7 pontja az alábbiak szerint módosul:

„5.7. Szervezési és Koordinációs osztály feladatai
- működteti és felügyeli a Polgármesteri Hivatal számítástechnikai 

  rendszerét

- szerkeszti és felügyeli az önkormányzati információs portált

- ellátja a központi ügyiratkezelést - postázás, iktatás, irattározás, selejtezés 

   és biztosítja annak szabályszerűségét

- ellátja a képviselő-testület, a polgármester, az alpolgármester/ek, a jegyző

  és az aljegyző munkájával kapcsolatos adminisztrációs és reprezentációs 

  feladatokat

- ellátja a polgármesteri és alpolgármesteri keret felhasználásával

   kapcsolatos feladatokat

- ellátja a képviselő-csoportok és az egyházak támogatásával, a

  közbiztonsági alap felhasználásával kapcsolatos előkészítő munkát és

  gondoskodik a támogatási szerződések megkötéséről

- fenntartja és működteti a Városházát, biztosítja a sokszorosítást,

                                 működteti a hivatalban lévő telefonhálózatot, faxokat

- központosítottan végzi a szakkönyvek lapok, folyóiratok, közlönyök

  rendelését, kezelését, nyilvántartását

- nyilvántartja a képviselő-testület határozatait és rendeleteit, folyamatosan

  felülvizsgálja az önkormányzati rendeleteket, működteti a helyi jogtárat

- előkészíti a képviselő-testületi üléseket, elkészíti a képviselő-testületi ülés

  jegyzőkönyvét

- valamennyi bizottsági ülés jegyzőkönyvét és a képviselő-testületi ülés

  jegyzőkönyvét üléseket követő 15 napon belül megküldi a területileg
  illetékes Államigazgatási Hivatalnak

- elkészíti a lejárt határidejű határozatok végrehajtásáról és az átruházott

  hatáskörben hozott bizottsági döntésekről szóló tájékoztatót

- választások, népszavazások előkészítése, szervezése, lebonyolítása

- közmeghallgatás, lakossági fórumok, képviselői fogadóórák szervezése
- vezeti a városi elismerésben részesültek nyilvántartását

 - felülvizsgálja és nyilvántartja a hivatali szabályzatokat, utasításokat

- ellátja a közérdekű adatok szolgáltatását (közadattár működtetése)

- ellátja a jogharmonizációval összefüggő feladatokat

- ellátja az adatvédelmi szabályzatban meghatározott feladatokat

- részt vesz szerződések jogi előkészítésében, véleményezésében

- segíti az önkormányzat által alapított közalapítványok működését, ellátja

  a közalapítványokat érintő személyi kérdésekkel összefüggő cégbírósági

  ügyintézést

- lefolytatja a városnév, -címer, -logo használatával kapcsolatos 

  engedélyezési eljárást, vezeti az erről szóló nyilvántartást

- üzemelteti a hivatali gépkocsikat, ellátja az ezzel kapcsolatos feladatokat

- az Igazgatási és Ügyrendi bizottság, a Mosoni Bizottság, az Oktatási,

  Művelődési és Sport Bizottsága  tekintetében a civil szervezeteket és

  a közművelődést érintő kérdésekben, a kisebbségi önkormányzatok, a 

  Mosoni Ügyfélszolgálati Iroda működési feltételeinek biztosítása, a 

  bizottsági jegyzőkönyvek elkészítése, a bizottsági döntések előkészítése

  és végrehajtása,  

- Tulajdonosi Bizottsági jegyzőkönyvek elkészítése,
- testvérvárosi kapcsolatok szervezése fordítási feladatok ellátása

- ellátja a médiával való kapcsolattartásból adódó feladatokat,

- előkészíti a kiemelt városi rendezvények támogatási szerződését,

- szervezi a Mosonmagyaróvár Kultúrájáért díj, a Pro Urbe 

   Mosonmagyaróvár kitüntető érem és díj átadásával kapcsolatos

   Ünnepségeket
- ellátja a város  arculatával, PR tevékenységével kapcsolatos feladatokat

- koordinálja a Tourinform Iroda működését, segíti a Szigetköz Turizmusáért Egyesület munkáját
- önszerveződő közösségek, egyesületek, társadalmi szervezetek

  önkormányzati támogatásával kapcsolatos ügyintézés és kapcsolattartás
- európai unióval kapcsolatos koordinációs feladatok ellátása

- ellátja a képviselő-testület munkatervének megfelelően az osztály

  feladatkörébe tartozó testületi előterjesztések készítésével kapcsolatos

  feladatokat
- gondoskodik a képviselő-testület elé kerülő előterjesztések, rendeletek,

                                beszámolók, tájékoztatók, döntést igénylő ügyek szakmai előkészítéséről, 

                                a testületi döntések végrehajtásának megszervezéséről

- a részletes, munkatársakra lebontott feladatokat a humánpolitikai 

  ügyintézőnél nyilvántartott munkaköri leírások tartalmazzák”
5. Az SZMSZ 5. pontja az alábbi 5.11.-es alponttal egészül ki:

„5.11. A Projekt Iroda feladatai:

· az Európai Unió által meghirdetett pályázatok, illetve az Európai Unióhoz kapcsolódó hazai pályázatok folyamatos figyelése

· pályázatírásban való részvétel (előkészítés, lebonyolítás)

· pályázatokkal kapcsolatos pénzügyi kifizetések-, illetve a kapcsolódó pénzügyi tervek megvalósításának a folyamatos nyomon követése, továbbá a beérkező, lehívott támogatásokból származó bevételek nyilvántartása

· monitoring elemzések készítése a projektek szakmai, pénzügyi állapotáról, és az információk eljuttatása a politikai, szakmai vezetőség felé
· az önkormányzat által vállalt futó projektek ellenőrzése és koordinálása
· a projekt előrehaladásának, a határidők betartásának nyomon követése, szükséges módosítások kezdeményezése

· kapcsolattartás a pályázatban érintett személyekkel, szervezetekkel, valamint részükre adatszolgáltatás nyújtása

· részvétel a projekt-előrehaladási jelentések készítésében
· projektek eredeti iratanyagának papíralapú nyilvántartása és elektronikus rendszerezése

· a projektek PR tevékenységének a megszervezése

· a pályázatokat érintően a belső/külső ellenőrzések segítése, lebonyolítása
· időszakos és eseti vezetői projektértekezletek rendjének kialakítása, azok összehívása és előkészítése
· a bizottsági döntések előkészítése, végrehajtása

· a képviselő-testület elé kerülő előterjesztések, beszámolók, tájékoztatók, jelentések, döntést igénylő ügyek szakmai előkészítéséről való gondoskodás

· a testületi döntések végrehajtásának megszervezéséről való gondoskodás

· a részletes, munkatársakra lebontott feladatokat a humánpolitikai ügyintézőnél rendelkezésre álló munkaköri leírások tartalmazzák.”

6. Az SZMSZ 10. pontja az alábbiak szerint módosul:

„10. Önkormányzati főtanácsadó, tanácsadó
10.1 Az önkormányzati főtanácsadó, valamint az önkormányzati tanácsadó a polgármester tevékenységéhez közvetlenül kapcsolódó feladatot lát el. Részletes feladatait a munkaköri leírás tartalmazza, amelyet a polgármester ad ki.”

7. Az SZMSZ 19.1 pontja az alábbiak szerint módosul:

„19.1 A kiadmányozás részletes szabályait Mosonmagyaróvár Város Jegyzője és Polgármestere együttes 135/2009. sz. szabályzata tartalmazza a saját hatáskörükbe tartozó ügyekre vonatkozóan.”

8. Az SZMSZ 29.1 pontja az alábbiak szerint módosul:

„29.1 Hivatali és saját tulajdonú személyszállító gépjárművek használatára, üzemeltetési költség elszámolására vonatkozó szabályokat a 141/2010 sz. jegyzői utasítás tartalmazza.”
Felelős: Dr. Németh Andrea jegyző
Határidő: 2010. december 20.

Polgármesteri Hivatal létszámfejlesztése
Szabó Miklós képviselő: az igazgatási és ügyrendi bizottság 2 igen szavazattal, 1 tartózkodás mellett támogatta a hivatal létszámfejlesztését.

A Képviselő-testület 14 igen szavazattal, 1 tartózkodással az alábbi határozatot hozta:

246/2010.(XII.16.) Kt. 




h a t á r o z a t

A Képviselő-testület  a Polgármesteri Hivatal köztisztviselői státuszainak számát 2011. január 1. napjával 2 státusszal növeli a Pénzügyi Osztályon az Adócsoportnál a telekadó bevezetésével kapcsolatos új feladatok ellátására.

Felelős: Dr. Németh Andrea jegyző

Határidő: 2011.január 1

18. napirendi pont
Aljegyzői állásra kiírt pályázat elbírálása

Szabó Miklós képviselő: az aljegyzői állásra 3 érvényes pályázat érkezett. A 3 pályázó közül 

2 jelent meg a bizottsági meghallgatáson. A két megjelent pályázó közül az igazgatási és ügyrendi bizottság 2 igen szavazattal, 1 tartózkodás mellett Fehérné Bodó Mariann kinevezését javasolja a Képviselő-testületnek.

A Képviselő-testület 14 igen és 1 nem szavazattal az alábbi határozatot hozta:

247/2010.(XII.16.) Kt. 




h a t á r o z a t

Mosonmagyaróvár város Önkormányzat Képviselő-testülete az önkormányzat aljegyzőjévé 2011. január 1. napjától határozatlan időre  Fehérné Bodó Mariann Mosonmagyaróvár,  Bartók Béla utca 7. szám alatti lakost nevezi ki. 

Az aljegyző feladatait a szervezési és koordinációs osztályvezetői feladatokkal kapcsolt munkakörben látja el. 

Havi illetményét a köztisztviselők jogállásáról szóló 1992. évi XXIII. tv. 45. § (4) bekezdésére figyelemmel a Képviselő-testület    420.000,- Ft összegben állapítja meg. 

Felelős: jegyző

Határidő: 2010. december 31.

19. napirendi pont

Szociális és Egészségügyi Bizottság tagjának lemondása, bizottsági tag választása
Dr. Nagy István polgármester: a szociális és egészségügyi bizottság előtt sok olyan ügy van, 

amiben érintett a Cigány Kisebbségi Önkormányzat. Bertók Béla összeférhetetlenség miatt lemondott a bizottsági tagságáról. A bizottság tagjának Világi Lászlót javasolja megválasztani.
A Képviselő-testület 8 igen, 2 nem, 5 tartózkodással az alábbi határozatot hozta:

248/2010.(XII.16.) Kt. 




h a t á r o z a t

1. Mosonmagyaróvár város Önkormányzata Képviselő-testülete Bertók Béla bizottsági tagságról történő lemondását tudomásul veszi.

2. A Képviselő-testület a Szociális és Egészségügyi Bizottság tagjának Világi László Mosonmagyaróvár, Soproni u. 26. szám alatti lakost megválasztja.
20. napirendi pont
Jelentés a lejárt határidejű határozatok végrehajtásáról. Tájékoztató átruházott hatáskörben hozott bizottsági döntésekről

Hozzászólás nem hangzott el.
A Képviselő-testület egyhangúlag az alábbi határozatot hozta:

249/2010.(XII.16.) Kt. 




h a t á r o z a t

1. A Képviselő-testület a lejárt határidejű határozatok végrehajtásáról szóló jelentést elfogadta.


2. A Képviselő-testület az átruházott hatáskörben hozott bizottsági döntésekről szóló tájékoztatót elfogadta.

21. napirendi pont

A Megyei Levéltár Mosonmagyaróvári Részleglevéltára működésének támogatása

Dr. Kovács Tamás képviselő: a pénzügyi bizottság megtárgyalta a sürgősségi indítványt és 

egyhangúlag javasolja a képviselő-testületnek a levéltár támogatását.

Hushegyi Róbert képviselő: kérdezi, ha nem ad támogatást az Önkormányzatnak a levéltár 

működéséhez, az mit eredményezhet.

Dr. Nagy István polgármester: ha az Önkormányzat nem támogatja a levéltár működését, 

akkor a nyitvatartási időben történik nagy változás, az egy fő levéltárost elbocsátják és Győrből jön ki egy levéltáros hetente egy délelőtt. A város ezt nem vállalhatja fel. A helyi levéltár olyan értéket képvisel és őriz, ami fontos a városban élők számára. Ezért kéri a képviselő-testület támogatását. Ha támogatják a működést, akkor változatlanul működhet tovább a mosonmagyaróvári részleglevéltár.

Dr. Iváncsics János alpolgármester: korábban a képviselő-testület kinyilvánította álláspontját, 

hogy a korábbiakhoz hasonló szinten szeretnék a levéltár működését biztosítani.

A Képviselő-testület 15 igen (egyhangú) szavazattal az alábbi határozatot hozta:

h a t á r o z a t

Mosonmagyaróvár város Önkormányzata Képviselő-testülete a Győr-Moson-Sopron megyei Levéltárat évi 400.000 Ft-tal támogatja azért, hogy a Mosonmagyaróvári Részlevéltár az eddig megszokott működési rendben biztosítsa Mosonmagyaróvár város lakosságának a kiszolgálását. 

A Képviselő-testület felhatalmazza a város polgármesterét, hogy a Győr-Moson-Sopron Megyei Önkormányzattal a Győr-Moson-Sopron Megyei Levéltár Győri Levéltárának Mosonmagyaróvári Részleglevéltárának támogatására vonatkozó együttműködési megállapodást aláírja.

Felelős: Dr. Nagy István polgármester

Határidő: 2010. december 31.

A Képviselő-testület zárt ülésen folytatta munkáját.

K.m.f.

Dr. Nagy István 







Dr. Németh Andrea

polgármester








jegyző
